JALGI HADI MUNDURA: 113. saioa - INTERNETEN AUKERAZKO BIKOTEAREN BILA.\n2021(e)ko maiatzakren 2(a), igandea\n113. saioa - INTERNETEN AUKERAZKO BIKOTEAREN BILA.\nInterneten aukerazko bikotearen bila.\nSasoi baten, aspaldi, pertsona batek, harreman bat hasterako orduan, lehenengo urratsak, kalera irtenda burutzen zituen. Elkartzeko guneak ikastetxeak, lantokiak, batzarrak, tabernak, diskotekak, kalea bera ziren, besteak beste. Lehen harremanak hurbileko pertsonekin burutzen ziren, gehien bat, edo lagun batek aurkeztuta kasurik onenean.\nInternet garatzearekin batera, sareko harremanak ugaritzen hasi ziren, lehenengoko aitzaki bat hartuta, jokoren bat, gune birtual bat (MySpace) eta abar. Bat-bateko mezularitzarekin (Messenger), testu idatziekin, zuzeneko harremana burutzea posible egin zen. Lehenengo sareko harreman hauek, ez ziren ohikoak ikusten eta, kalean harremanak gai egiteko ez ziren pertsonak bakarrik erabiltzen zituztela, uste zen. Sare sozialen bitartez, harremanak sortzearen erraztasuna ikusita, gero eta jende gehiago joera honetara batzen hasi zen; harremana sortzea errazagoa ezezik, urrutiko jendea edota jende ezezagunarekin harremanetan jartzeko aukera ere zen. Beste alde batetik, erraztasun honek, baditu bere arazoak; esate baterako, jendeak, sarri, ez du bere benetako izaera agertzen, nortasun aldetik, zein irudi aldetik; eta gainera, askok gune hauek olgetako eta beste pertsona batzuen helburuekin jolasteko erabiltzen dituzte. Azken hau saihesteko, harremanetan jartzeko gune hauek, nolabaiteko “Premium” edo ordainpeko kontuak sortzen hasi ziren, goragoko helburuak dituzten pertsonek, helburu serioak dituzten beste pertsona batzuekin elkartzeko asmoz, horrela, gune hauetan jolasten sartzen diren pertsonak baztertzen hasi ziren (dirua ordaindu beharko dutelako eta hau ez zaie hainbeste interesatzen).Gune hauetan lortzen dena, harremanen katalisia da; hau da, erlazio hauen abiada biziaraztea; sortu, garatu, eta iraun behar ez badute, berehala deusezten dira. Pertsona isil eta lotsatientzat arnasgunea ere bilakatu dira; kalean egiten ausartzen ez direna, nabarmen ez geratzearren, sarean egiten ahalegintzen dira, inoren begiradapean egon gabe, eta ustezko bikotearen nolabaiteko jarrera baikorrarekin.\nGure taldeko partaideak, internet bidezko harremanetan ez dira asko saiatu. Baten bat ahalegindu den arren, ez omen ditu emaitza iraunkorrik lortu. Nahiz eta bikote berria ez sortu, adiskidetasun sendoak lortzeko balio ditzakete.\nAdinak ere badu zeresana harremanak egiterako orduan. Nagusiagoak egiten garen heinean, baldintza gehiago jartzen dizkiogu gure aukerazko bikoteei, eta ez gara gure baldintzekin hain malguak izaten. Ustezko bikoteei jarriko genizkiokeen baldintzen artean, hurrengoak plazaratu ziren: Erretzailea ez izatea, euskalduna izatea (edo euskera maitatzea), ekonomikoki independenteak izatea, bidaiatzea gogoko izatea, kaleko bizitza gogoko izatea, gutxienezko maila kultura edukitzea (edozein gairi buruz hitz egiteko gai izatea), bere buruari buruz bakarrik hitz egiten ez duena, dantzatzea gogoko duena, seme-alabarik (txikirik) ez edukitzea, …\nAzken finean, harremanak internetez sortzea, beste edozein era bezain baliagarria da, hobea ez bada, denboraren aurrezpena, jendea mamira doalako, lortzen da. Jendea, askeago sentitzen da nahi duena adierazteko. Gaur eguneko errealitatea dira, eta diren bezala onartuak izan behar dira.\nSara, Montevideo eta Oier Zorrontza.\nEtiketak adiskidetasuna, BALDINTZAK, bikotea, ERRAZTASUNA, GAUR EGUN, HARREMANAK, INTERNET\nxorino 2021(e)ko maiatzakren 3(a) 10:13\nni bai saiatu naiz, eta ez zait ongi atera...\n▼ maiatza 2021 (5)\nBertsozaleen taldean sortutako azken bertso idatzi...\nKIROLIK EGITEN AL DUZU?\n117. saioa - Esaera zaharrak\n115. Saioa. ESAMOLDEAK


Erleak balira bezala - Tolosa - Tolosaldeko ataria\nErleak balira bezala\nTolosaldeko Ataria 2022-05-14 13:50\nIII. Tolosa Zuria Loretan ekimenaren barruan, Lore eta Landare Azoka izan da goizean Trianguloa plazan. Jende andana gerturatu da postuz postu loreen edertasunaz erakarririk.\nGoizean, Zerkausiko ohiko azokaz gain, bazen beste posturik Tolosako erdigunean. Lore eta Landare Azoka Bereziak zazpi postu ezarri ditu Trianguloa plazan: Zurlan, Sairu loreak, Murueta, La Arena, Guillen, Zunoyar eta Iñigo Azpiazu.\nHerritarrek, loreen usain on eta kolore ederrek liluratuta, Trianguloa plazako postuak banan-banan pasa dituzte. Erleak balira bezala ibili dira; eskaintza ezberdinak aztertu eta aukera ederrenak etxeratzen. Erosketa karro eta poltsak gaurkoan kolorez eta usainez bete dira Lore eta Landare Azokari esker.\nLore eta landareez gain, hazi eta barazki landareak erosteko aukera izan dute bertaratutakoek. Adituen azalpenak ez dira falta izan: zenbat ur behar duen honek, zenbateko argitasuna eskatzen duen beste honek, noiz landatu, noiz hazia jaso...\nGeranioak, arrosak, fruta-arbolak, orkideak, margaritak, petuniak... Bertako loreak zein exotikoagoak. Aukera zabala egon da gaur Tolosan. Baina Zerkausiko postuetan bazen errepikatzen zen lorea. Bertako baserritarren baratzetan garai honetan falta ez dena: kala. Kala zuriek begirada ugari erakarri dituzte, gogoratuz larunbatero plazan, janaz gain apaingarriak ere izaten direla.\nBehin Trianguloa plazako postuak pasata, lurrean zeuden loreak behatu eta gero, gora begiratzeko unea iritsi da: Gaztelako Arkuan zegoen erakargunea. Lore lehorrekin egindako 600 estola ikus zitezkeen zintzilik. Hegan lore apaingarri erraldoia, hain zuzen ere. Gipuzkoako Lorezain Elkartearen ekimenez sortutako lana da Hegan. Idoia Lizeagak zuzendu du proiektua eta Gipuzkoako hainbat lore-saltzailek parte hartu dute, tartean Tolosako Arregi Floristas dendak.\nHegan lana horrela deskribatu dute: "Hegoak ebaki gabe eskeintzen dizkiot bizitzari. Airea irentsi gabe garbitzen det nire kabi. Txoriak maite ditudalako izango naiz txori... Eta denok egingo dugu hegan elkarrekin txuri beltzak eta horiak".\nAzoka amaitu bada ere, arratsaldean oraindik egongo da aukera III. Tolosa Zuria Loretan ekimenaz gozatzeko:\nIII. TOLOSA ZURIA LORETAN\n17:00. Fotopic lehiaketako argazki erakusketaren inaugurazioa eta sari banaketa, Topic-en.\n17:30. Familia-tailerra Topic-en: txotxongilo bat eraikitzeko aukera.\n18:30. Babel Teatro konpainiaren Beethoven ikuskizuna, Topic-en.


Sautrela 311 | Hitzen uberan\n← Etxegiroan.com: literatura entzuteko erak\nMaiatzeko loreak neguan →\nLarunbat honetan, abenduak 18, Sautrelako erredaktoreon ohiko galderetako bat argitzen saiatuko gara: zelakoak dira jainkoaren pare jartzen ditugun idazleak hiztegirik gabe? Gaiztakeriatan ibili ginen Durangoko Azokan. Idazleengana jo genuen eta zenbait hitz idazteko eskatu genien. Erantzuna?\nLarunbateko saioan ikusi ahal izango duzue.\nElkarrizketarako garaia betiko idazle bati eskainiko diogu, Arantxa Urretabizkaiari. Donostiarrak duela gutxi argitaratu du bere azken eleberria, 3 Mariak izenekoa. Aspaldi zen ez genuela Arantxaren berri. Izan ere, 12 urte igaro dira azken liburua argitaratu zuenetik eta irrikitan gaude berarekin hitz egiteko. Zergatik utzi ote dio idazteari horrenbeste urtez?\nAstero eskaintzen dugun irakurketa hautatuaren txokoa Angel Errori utziko diogu. The Pulp taldeko abeslari Jarvis Cockerren hitz batzuk irakurriko dizkigu. Hau guztia, betiko leku eta tenorean. Larunbata, abenduaren 18an, 15.15 inguruan, ETB1en.


Herri Ondarea :: Aitaren ordutegia\nAitak sei egunean zortzi ordu egiten ebazan lan. Behar gehiago egin behar zanean, askok el cuarto esaten jakona sartzen eben, beste ordu bi gehiago; zortzi orduren kuarto (lauren) bat. Orduan, askotan, hamar ordu egiten ebezan egunean. Baina ez hori bakarrik, aitagaz joanda dago behin baino gehiagotan oporrak pasetan beraren etxera, eta aititaren oporrak ziran zazpi egun urtean.


Espazio Sakoneko Sarea - Wikipedia, entziklopedia askea.\nEspazio Sakoneko Sarea\nEspazio Sakoneko Sarea (ingelesez Deep Space Network edo DSN) espaziontzien planetarteko misioen, irratiastronomia behaketen eta Eguzki-sistema eta unibertsoa esploratzeko radarraren laguntzaile bezala lan egiten duten nazioarteko irrati antena sare bat da. Lurraren inguruko orbitetan egin beharreko misioetan ere laguntzen dute. DSNa Pasadenako NASAren Jet Propulsion Laboratory deritzonaren zati da.\nAustraliako hiriburu den Canberrakoa Espazio Sakoneko Sarea osatzen duen 70 metroko diametroa duen hiru antena parabolikoetako bat da. Antena hauetako bakoitza beste biekiko gutxi gora-behera Lurraren longitudearen heren batera kokatzen da. Canberrakoaz gain, beste bi daude: Bata Mojave basamortuan, Kaliforniako Goldstone herritik gertu, eta bestea, DSS-63a, Madrid Deep Space Communications Complexen, Robledo de Chavela udalerrian (Madrildik gertu). Honela, eta espazioarteko komunikazioen arduraduna izaki, gutxinez antenetako bat ontzietakoren batekin komunikatzeko prest izatea ziurtatzen da, eguzki-sistemarekiko duen posizioa kontutan hartu gabe.\nAzken aldaketa 15 abendua 2019(e)an, 21:16(e)tan\nOrriaren azken aldaketa: 15 abendua 2019, 21:16.


Bizkaiko instituzio publikoek irekitako datuak atzitu, berrerabili eta partekatu.\n802 Datu multzoak\nBizkaiko Mugikortasunari buruzko lehen Datathoia abian jarriko da\nDatorren maiatzaren 27an Datathoierako izen-ematea irekitzea espero da.\n+ Ekitaldiaren informazio gehiago\nOpen Data Bizkaia aldundietan datuak irekitzearen adibide gisa datos.gob.es-en\nDatos.gob.es webgunean argitaratutako artikulu batek Open Data Bizkaia aitortzen du foru-aldundietan datuak irekitzearen adibide gisa.\nOpen Data Bizkaia atariari buruzko informazio jardunaldia, Bizkaiko toki erakundeei zuzendua\nBFAk, BiscayTIKekin lankidetzan, udalen esku jarri du dagoeneko datu irekien atari propioak izateko aukera, Open Data plataforman argitaratuz. 2020ko abenduan onartutako erregelamenduak atxikitzeko aukera ematen du Atxikitze Akordioa sinatuz.\n2020ko Eusko Jaurlaritzaren Open Data sariak\nEnpresen gomendatzaile batekin egindako aplikazio bat eta polen mailak aurreikusteko sare neuronal artifizial bati buruzko proiektu bana saritu dituzte; proiektuek euskal erakundeek herritarrei eskaintzen dizkieten datu irekiak erabili dituzte.\nAI SATURDAYS BILBAOREN 1. EDIZIOA\nAI SATURDAYS BILBAO-ren 1. edizioaren azken proiektuenaurkezpena eta KOPURUKO proiektu irabazkeen banaketa.\nBiscayApp-ko epaitegiak hurrengo app irabazleak hautatu ditu. Lehen saria: "Turismo sostenible 3.0"; Bigarren saria: "Asistente Virtual para la predicción de roturas de tuberías de agua"; Hirugarren saria: "Neural Bikes". Zorionak BiscayApp lehiaketaren app irabazleei eta finalistei!\n2020ko abenduaren 17. 18:00\nIada BiscayAppeko saria eskuratuko duten app finalistak aukeratuak izan dira. Abenduaren 17 an, publikoari irekita egongo den amaiera ekitaldia egingo da eta bertan, proiektu finalistak epaimahaiari aurkeztuko zaizkio. Aurkezpenen ostean, epaimahaia modu pribatuan bilduko da, eztabaidatzeko, eta hurrengo egunean iragarriko dira saridunak.\n2020ko abenduaren 10\nBFAren 106/2020 FORU DEKRETUA, ABENDUAREN 1EKOA\nZeinaren bidez erregulatzen baita nola gauzatu datuen irekiera Bizkaiko Foru Aldundiaren OPEN DATA BIZKAIA datu irekien atarian.\nurriaren 21ean, 18: 00etatik 19: 00etara\nParte hartu Open datari buruzko webinar batean. BiscayApp lehiaketa azken txanpan sartu da.\nGogoratu, urriaren 30era arteko epea\nAurkeztu ideia BiscayApp-en, oraindik garaiz zaude!\nGogorarazi nahi dizuegu urriaren 30era arte zabalik dagoela BiscayApp, Open Data aplikazioen erronka lehiaketaren 3. edizioan izena emateko eta aurkezteko epea. Helburua da Open Data Bizkaia webgunean gaur egun eskuragarri dauden datu irekien edo foru-erakundearen edo irekitzeko ahalmena duten lurraldeko udalen datuen erabilera ezagutaraztea eta sustatzea.\nEuskadiko datu irekien lehiaketak. Zabalik dago izen-emateko epea.\nEusko Jaurlaritzak bi lehiaketa antolatu ditu hiru Euskal Foru Aldundi eta EAEko hiru hiriburuetako Udalekin batera.\nBiscayApp lehiaketa - 3. edizioa.. Open Data aplikazioen erronka\nHelburua da Open Data Bizkaia webgunean gaur egun eskuragarri dauden datu irekien edo foru-erakundearen edo irekitzeko ahalmena duten lurraldeko udalen datuen erabilera ezagutaraztea eta sustatzea, eta ideia berritzaileak dituzten pertsona ekintzaileei eta startup enpresei zuzenduta dago bereziki. Urriaren 30a baino lehen izena ematea\nGARDENTASUNAREN ETA DATU IREKIEN FORU PLANA 2020-2022 ONARTU DA\nForu Plan hori Aldundiko bigarren Plana da, eta, gainera, datu irekien estrategia berria txertatzen du, berritasun gisa.\nUztailaren 21, 22 eta 23an\nOGP Euskadiren 2018-2020 Planaren 2. eta 3. konpromisoen Foro irekiaren astea\nHerritarren parte-hartzearen berrikuntzarekin eta euskal administrazioen datu irekietatik sortutako zerbitzu berrieikin lotutako gure ikaskuntzak partekatuko ditugu.\nBizkaiko Gardentasunaren eta Datu Irekien 2020-22ko eta Gizartearen eta Herritarren Partaidetzako 2020-23ko Foru Planak diseinatzen gabiltza. Animatu galderei erantzutera, 10 minutu baino ez dira!\nOGP-Administrazio Irekiaren Astea 2019\nBere helburu nagusia hau da: hiritarrak eta Administrazio Publikoak hurbiltzea ,Gobernu Irekiaren printzipioetan oinarrituz: gardentasuna, kontuak ematea, parte-hartzea eta kolaborazioa..\nInformazio publikoko beharrei buruzko inkesta\nEuskal administrazioek argitaratutako datuei buruzko inkesta honetan parte har dezazu.\nZu Open Data Bizkaia komunitateko kidea izatea nahi dugu.\nIradoki ezazu berrerabili ahal diren datuen multzo berrien argitalpena\nEman iezaguzu datu publiko irekietan oinarrituz garatu diren aplikazioei buruzko informazioa\nHitz egin iezaguzu datu publikoetan oinarritutako negozioen kasu arrakastatsuei buruz\nBerrikuntzakOpen Data Bizkaia\nAtariaren berrikuntzei eta datu multzoa eguneratzeei buruzko informazioa hartuko duzu\nIkusienak Azkenak Nabarmenak\nAzken 14 egunotan gehien ikusitako datu-multzoak\nDatu-multzo berriak edo aldatuak\nAzken aldaketa 2022 apirila 22\nAzken aldaketa 2022 maiatza 20\nLiztor asiarrari buruzko informazioa eskaintzen da Bizkaian.\nAzken aldaketa 2022 maiatza 17\nBizkaiko Foru Aldundiak emandako dirulaguntzei, prozedurei, organo kudeatzaileei eta araudi erregulatzaileari buruzko informazioa.\nAzken aldaketa 2022 apirila 20


Didier Deschamps: futbola eta coaching karrera\nKirolak eta Fitness, Futbola\nDidier Deschamps Frantziako futbolari ohia da, "Marseille" eta "Juventus" klubetan agerraldirik ezagunenetakoa baita Frantziako talde nazionalean. Gaur egun Frantziako selekzioko entrenatzaile nagusia da.\nDidier Claude Deschamps 1968ko urriaren 15ean jaio zen Baionako hirian. Frantziako herritarra. Altuera - 174 cm, pisua - 72 kg. Jokabidearen papera - laguntzailea erdilaria. Urteroko ikuskizunak futbol handian - 1985-2001.\nEmanaldi, garaikur eta lorpenen estatistikak\nFutbolari gisa, Didier Deschamps (argazkia goian) lau herrialdetako (Frantzia, Italia, Ingalaterra, Espainia) txapelketetan parte hartu zuen 6 klub ezberdinetan. 420 emanaldi zituen, eman zituen 19 golak.\nGaraipen eta lorpen klubak: Frantziako txapelduna (1990, 1992) eta Italia (1995, 1997, 1998), Italiako Cup (1995) eta Super Cup (1995, 1997) irabazleak, FA Cup (2000), Champions League bi aldiz irabazi zuten (1993, 1996 ), Intercontinental Cup (1996), UEFA Super Cup (1996), Intertoto Kopa (1996). Lorpen pertsonalak: "FIFAko 100 futbolikaririk onenetako", 1996ko Frantziako futbolaririk onena, Ohorezko Legioaren agintaria.\n1985/89 - Nantes (Frantzia);\n1989/90, 1991/94 - Marseille (Frantzia);\n1990/91 - Bordele (Frantzia);\n1994/99 - Juventus (Italia);\n1999/2000 - Chelsea (Ingalaterra);\n2000/01 - Valencia (España).\nFrantziako talde nazionalean, 1989an, Didier Deschamps-ek parte hartu zuen. 1989tik 2000ra 103 gol sartu zituen, eta lau golak lortu zituen. Futbol jokalari gisa, herrialdeko talde nagusia munduko txapelduna izan zen (1998), Europako txapelduna (2000) eta brontzea (1996) Europako txapelketan irabazlea.\nFutbol zelaiaren faseak\nDidier Deschamps futbol entrenatzailearen hasieran, "Bayona" klub amateurra zen. Horretarako, eskolakoa izan zen. Han, Nantesko scoutek ikusi zutenez, hamabost urteko mutiko baten potentziala kalkulatu zuen. 1985eko irailaren 27an Didier-ek bere lehen partida jokatu zuen maila gorenean. Data horretatik aurrera, Frantziako eta munduko futbol zelai erdilariak onenetakoa izan zen.\n"Nantes" Deschamps-ek bost urtez hitz egin zuen. Garai hartan, 111 borrokaldi jokatu zituen, eta 4 gol sartu zituen. Baina benetako arrakasta eta aitorpena jokalariarentzat izan zen Marseillako "Olinpiar" saioetan zehar. Frantziako txapeldunaren irabazlearen bi tituluak eta Txapelketaren Kopako garaipena. Jokalari (nazionala eta nazioartekoa) irabazi dituen hainbat futbol partiden hasiera da. Hemen, merezi du dirua irabazi duen Didier taldearen kapitain gazteena izatea, Europako sari nagusia irabazi duen taldea.\nOrduan, Bernard Tapi-ren "Olinpiar" presidentearen protagonista izan zen eskandalua izan zen. Kasuak txanda bat irabazi zuen klubean finkatuta zegoen zenbatekoa nahiko duina zela eta beheko zatiketa bidali zitzaion. Presidenteak alderdi kriminal bat ireki zuen, iruzurrak eta ustelkeria salatzen, eta taldea benetan desegin zen. Jokalari gehienek klubak aldatu dituzte, beste batzuk eta herrialdeak.\nDidier Deschamps Italiara joan zen bizitzera. 1994az geroztik, Turineko Juventus-en koloreak defendatzen hasi zen. Sei urteko emanaldiak Didier italiarrek irabazi zuen guztia irabazi zuen: txapelketan, Kopa eta herrialdeko Superkopa, Champions League. Juventusek 124 partida jokatu zituen, 4 gol lortu zituen.\n1999an, Didier munduko txapelduna izan zen, bere egoera ekonomikoa hobetzeko erabaki ondoren, "Chelsea" ingelesez kontratu ona lortu zuen. Hemen dagoeneko kasu bat zegoen futbol jokalariaren lanean. Ingalaterraren txapelketan denboraldia jokatu ondoren, Espainiara eguzkitsu joan zen, eta "Valencia" taldeko karrerari amaiera ematen dio.\nEta hala ere, talde irabazleen kopuru handia izan arren, Didier Deschamps ez da gogoratuko horrelako zerbait. Gutxik jendeak "Marseilles" eta "Juventus" emanaldi distiratsuak gogoratuko ditu, oroimenean gordeko da Frantziako talde nazionaleko kapitain bezala, 1998ko Munduko Kopako urrezko domina irabazi zuen.\nDeschamps jokalari ohiko handien kohorte txiki baten parte da, gero entrenatzaile arrakastatsuak izan ziren. 2001ean, "Monako" izenekoan, kluba Txapeldunen Ligako finalera ekarri zuen. 2006an, Juventus iraunkorreko turistek zuzendu zuten, B denboraldian garaipena lortu zuen lehen denboraldian. Arrakasta bere "Marcel" lanean amaitu zuen. Klubarekin batera, Frantziako txapelduna irabazi zuen, Kopa irabazi eta herrialdeko Superkopa.\nFrantziako selekzioaren porrota 2012ko Europako Txapelketetan (final laurdenetan garaipena lortu ondoren), herrialdeko talde nagusia izan zen bere eskuetan. Gaur egun, Frantziak Frantziakoaren garaipena lortu du, "Euro 2016". Txapelketa honen emaitzetatik, neurri handi batean, bere etorkizuneko entrenatzaileen patuaren araberakoa izango da.\nBide batez, ez zen talde nazionaleko entrenatzaile bakarra, Didier Deschamps bezalako presioa. Atezainaren emaztea, "Montpellier" Jeffrey Jourdran Noemik 2014an, entrenatzaileari perseguitzen hasi zen, heriotzari aurre eginez, taldean leiala ez izateari dagokionez. Eta hau hasiera besterik ez da. Nahiz eta zaila da geziak Didierrek eta Euro-2016ko azken faseko lehen derrigorrezko lehen lasterketaren ondoren irabaztea.\nAzkenean, interesgarria da Didier Deschamps-ek berak esaten duenaren berri entzutea: "Familiak, lagunak eta zale arruntak ezin dituzte erabat babestu futbol jokalarien presio eta kritika posibleengatik. Jokalariak babesteko nire mezua mantentzen dut. "\nRavil Sabitov: biografia, futbola eta entrenamendua\nKoku Philip - "Bartzelona" eraikitzailea\nJose Fonte Portugaleko defendatzailea\nZenbat balio du futboleko neurri desberdinetakoak?\nWorms eta horiek babesteko. harrak motak sarean\nGlobulin solairuan loteslea. hormonak: tasa, apaldu, planteatu\nAnimaliak gorputzaren maskara\nNola egin negozio plan bat\nEfremov Nikita Mihaylovich: biografia, bizitza pertsonala, aktore gaztea argazkiak\nDerrigorrezko metodoa harreman juridikoa arautzeko\nZer da X-izpien fluoreszentzia azterketa bat?\nJadwiga Poplavskaja: biografia, bizitza pertsonala, karrera


ekaina 2016 - Page 3 of 4 - Zientzia Kaiera\nargitalpenak historia komikiak zientzia\nUr botilaratuaren kontsumoa gero eta zabalduago dago planeta osoan, baina gutxitan hautematen diren inpaktuak sortzen ditu. Izan ere, baliabideak xahutzen dira merkaturatzen den plastikozko ontzien produkzioan, garraioan eta, batez ere, amaieran: hondakindegietan eta itsasoan amaitzen dute. Gainera, ontziratutako urak ez […]\nUxue Razkin Asteon zientzia begi-bistan astean zehar sarean zientzia euskaraz jorratu duten artikuluen bilduma da. Zientzia Kaiera blogaren igandeetako gehigarria. Geologia Ikerketa talde bat Zante irlatik gertu aurkitutako arrasto batzuk hondoratutako antzinako zibilizazio batenak ote ziren aztertzen aritu da. Badirudi […]\nEzjakintasunaren kartografia #118\nMapping Ignorance blogean hainbat artikulu interesgarri argitaratu dira. Hona hemen asteon plazaratu diren artikuluen laburpena. Laborategietako saguak ez diren saguen eskutik etorriko da agian immunologia alorrean izango den hurrengo iraultza. Sergio Laínezek diosku Dirty mice are the next revolution in […]\nJuan Ignacio Pérez eta Miren Bego Urrutia Hotza Lau hankako animalia gehienek ez dute bero gehiegi galtzen eroapenaz. Zorua ukitzen duten gorputzaren atalak oso txikiak izaten dira, edo hobeto esan, gorputzaren azalera osoaren zati txikia izan ohi dira. Baina bada […]\nJuan Ignacio Pérez eta Miren Bego Urrutia Hotza Orain azalduko dugunak zerikusi handia du balearen istorioarekin, hasiera batean horrela ez dirudien arren. Isolatzeaz arituko gara kapitulu honetan ere, baina bestelako isolatze-moduaz jardungo dugu. Batzuetan, etxetxoriek oso potolo dirudite; egia esan […]\nEsteban Esteban Fisikariek modu zehatz batean definitu dute segundoa: “9 192 631 770 zesio-133 atomoaren oinarrizko egoeraren maila hiperfin bien arteko trantsizioari dagokion erradiazioaren periodoaren iraupena da”. Baina zergatik zenbaki hori eta ez 9 mila milioi? Zergatik ez borobildu? Laborategi-saioetan […]


Musika, pailazoak, dantzak... Kilometroetan!\nIbilbidea ikusteko, sakatu argazkian.\nIrurako Ikastolak antolatzen du aurten Kilometroak jaia eta urriaren aurreneko igandean ospatuko da. Hala ere, Iruraz gain, zirkuitu erdia Anoetatik igaroko da eta horrenbestez, guztira sei kilometro eta erdi izango ditu. Eta noski, oraingoan ere ibilbidea guneka banatuta aurkituko dugu.\nIrurari dagokionez, bost gunetatik hiru bertan kokatuko dira: Ikastola, Katategi eta Irura herria. Anoetan egongo dira gainerakoak, ikastolan eta plazan. Ohi bezala, antolatzen duen ikastolan bertan emango zaio aurten ere hasiera festari eta hori horrela izanda, goizeko 9:30etan zirkuituaren irekiera egingo dute.\nHortik aurrera, makina bat ekintza haur, gazte, zein helduentzako. Gazteei bereziki zuzenduta Katategi gunea (edo bestela esanda, 2.gunea) egongo da.\nIzan ere bertan kontzertuentzako eszenatokia paratuko dute. Baina zeintzuk izango dira talde gonbidatuak? Bada goizean hasita Zea Mays, Deabruak Teilatuetan, Obrint Pas, Trikizio eta Betagarri igoko dira taula gainera.\nEgitaraua ikusteko, sakatu argazkia.\nBaina noski, izango da besterik Kilometroetan. Esate baterako, euskal jokoetan parte hartzeko aukera edukiko dute Irura herria deitzen den 5. gunera gerturatzen direnek. Goizeko 10:30etan eta 14:00etan ESAITen eskutik olgetarako parada egongo da.\nEtxeko gazteenentzako aukera polita 1.gunean egongo da egun guztian zehar. Pailazo, puzgarri, globo aerostatiko zein tailerrekin gozatuko dute goizetik arratsaldera arte bertaratzen direnek. Bitxikeria bezala, mago baten berri. Txan Magoa ezagunarekin batera JonMagic arituko da. Bera, Irura Ikastolako ikasle ohia da, eta txoritxo batek Euskonews Gazteari jakitera eman dionez, bere debuta izango da. Hemendik beraz, zorterik beroena!\nGustuko zerbait topatzeko zailtasunik ez dute izango Irurara gerturatzen direnek. Makina bat ekimen eta kolore anitzetako dibertsioak. Pasatu gabe ongi igarotzeko egun handia.\nAnimatu eta etorri Irurara urriaren 5ean!


Usurbilgo EHBilduk ekainaren 26ko Espainiar hauteskundeen inguruko batzarra egingo du | Usurbildarrak aurrera\n← Erraustegiaren Aurkako Mugimenduak 200.000 informazio buletin inguru buzoneatu ditu Gipuzkoan\nLarunbatean AHT eta proiektu txikitzaileen aurkako Txirrinka ekimenean parte hartzeko deia →\nUsurbilgo EHBilduk ekainaren 26ko Espainiar hauteskundeen inguruko batzarra egingo du\nUsurbilgo EHBilduk ekainaren 26ko Espainiar hauteskundeetarako aurkeztu asmo duen Gipuzkoako zerrenda berresteko batzarra deitu du. Batzarra astearte honetan (maiatzak 17) egingo da Potxoenean, arratsaldeko 18:00tan.\nUsurbilgo EHBildu: “Jakingo duzuen moduan, ekainak 26ean Espainiar hauteskundeak izango ditugu berriz ere. Hori horrela, hauteskundeetako lantaldea osatu eta aurrekanpaina zein kanpaina lantzeko lan bilera bat egiteko deialdia luzatzen dizugu. Bileran bertan, kokapen politiko eta irakurketa politiko orokorraz eta herrian egin beharreko lanketaz ere hitz egingo da”.\nKokapen politiko eta irakurketa politiko orokorra eta herrian egin beharreko lanketa.\nHauteskundeetako lantaldea osatzea.\nHautagaien zerrendak berrestea.


Zer da faktura elektronikoa? Zelan erabiltzen da?\nFaktura elektronikoa igorri, kontsultatu edo deuseztatzea\nFaktura elektronikoei buruzko laguntza\nZerga dokumentu bat da, formatu elektronikokoa, bitarteko informatikoak erabiliz sortua eta paperezko dokumentu fisikoaren ordezkoa, paperezkoaren legezko balio berekoa. Faktura elektronikoak paperezko fakturaren datu berberak dauzka, eta sinadura elektronikoa darama, onartutako ziurtagiri digital batekin egina.\nAbenduaren 30eko 67/2014 Foru Dekretuak onartu zituen formatu elektronikoko fakturak egiteko estandarrak eta haiek igortzeko baldintzak eta prozedurak, Arabako Foru Aldundiarentzat direnean. Faktura elektronikoak Facturae izeneko faktura elektronikoaren formatu egituratuaren araberakoak izango dira, eta haien sinadura elektronikoa XMLAdvanced Electronic Signatures (XAdES EPES) zehaztapenaren araberakoa.\nNola sortzen da faktura elektronikoa?\nef4ktur izeneko programa Euskal Autonomia Erkidegoko foru aldundien ekimenez sortu zen, foru aldundien hornitzaileei faktura elektronikoa egiteko baliabide doako bat eskuratzearren, beren arteko eta Euskal Autonomia Erkidegoko administrazioekiko harremanetan erraz eta eroso erabiltzeko.\nPrograma hau (ef4ktur) ETEentzat, mikroETEentzat eta langile autonomoentzat da, eta halako eran diseinatua non haren lizentziak eta iturburu koderako sarbideak gardentasuna eta enpresa horien informazio sistemekiko integrazioa bermatu behar dituen. Horrexegatik, hain zuzen, eta lan ingurunea edozein dela ere erabiltzaileak zerbitzu hori baliatu ahal izan dezan, ef4ktur bateragarria da Windowsekin, Linuxekin eta Macekin.\nDIR3 kodeak: Zein erakunde publikori ematen dio zerbitzu Arabako Foru Aldundiaren Faktura Elektronikoen Sarrera Puntu Nagusiak?\nArabako Foru Aldundiari berari.\nBere organismo autonomoei: Gazteriaren Foru Erakundeari, Gizarte Ongizaterako Foru Erakundeari eta Arabako Foru Suhiltzaileei.\nArabako Biltzar Nagusiei.\nArabako Toki Erakundeei atxikita daudenei.\nHemen deskarga zenitzake AFAren Faktura Elektronikoen Sarrera Puntu Nagusiaren DIR3 KODEAK.\nWeb zerbitzuak erabiltzea faktura elektronikoak igortzeko.\nArabako Foru Aldundiak sistema automatizatuentzako zenbait zerbitzu jarri ditu bere hornitzaileen esku. AFAren Web Zerbitzuan txertatutako metodoak FACek bere hornitzaileen esku jarritako sistema automatizatuentzako zerbitzuen metodoekin lerrokatuta daude eta, hortaz, zehazpen teknikoak eta erabilera baldintzak berak dira batean zein bestean.\nHemen deskarga zenitzake Web zerbitzu horiek erabiltzeko agiri teknikoak.\nIgorri zure faktura elektronikoak\nEgoitza elektronikoaren bitartez bidali ahal dizkiozu zure faktura elektronikoak Arabako Foru Aldundiari.Izapide hori egiteko, beharrezkoa da egoitzako erabiltzaile izatea.\nSar zaitez Izapidean: Hornitzaileen faktura elektronikoa - hornitzaileak\nSar zaitez Izapidean: Faktura elektronikoa entitate-hartzaileak\nKontsulta edo deusezta itzazu zure fakturak\nGainera, bidaldi dituzun faktura elektronikoak kontsultatu ere egin ditzakezu egoitza elektronikoan, edo haiek deuseztatu, nahi baduzu.\nef4ktur izeneko programa Euskal Autonomia Erkidegoko foru aldundien ekimenez sortu zen, foru aldundien hornitzaileek faktura elektronikoa egiteko baliabide doako bat izan zezaten eskura, beren arteko eta Euskal Autonomia Erkidegoko administrazioekiko harremanetan erraz eta eroso erabiltzeko.\nWeb zerbitzuak erabiltzea faktura elektronikoak igortzeko\nArabako Foru Aldundiak sistema automatizatuentzako zenbait zerbitzu jarri ditu bere hornitzaileen esku. AFAren Web Zerbitzuan txertatutako metodoak FACek (1) bere hornitzaileen esku jarritako sistema automatizatuentzako zerbitzuen metodoekin lerrokatuta daude eta, hortaz, zehazpen teknikoak eta erabilera baldintzak berak dira batean zein bestean.\nZer behar izaten da faktura bat aurkezteko?\nEdonork aurkeztu ahal du faktura bat Sarrera Puntu Orokorrean, baldin eta ziurtagiri elektroniko bat badauka, Arabako Foru Aldundiak onartu eta artean baliogabetu ez duena. Faktura bat lehenbiziko aldiz aurkezten duzunean artean Aldundi Digitaleko erabiltzaile ez zarela, erregistro datu batzuk eskatuko zaizkizu Arabako Foru Aldundiaren egoitza elektronikoan zure nortasuna egiaztatzeko.\nZein ziurtagiri digital erabili ahal dut Arabako Foru Aldundiarentzako faktura elektronikoak sinatzeko?\nHemen kontsultatu ahal duzu onartutako ziurtagirien zerrenda.\nArabako Foru Aldundiak, ba al du estatuaren sarrera puntu orokorretik (FACe) fakturarik jasotzerik?\nEz. Arabako Foru Aldundia ez zaio FACeri atxiki. AFAk sortua du Faktura Elektronikoen Sarrera Puntu Orokorra, berea, eta hura da faktura elektronikoak jasotzeko bitarteko bakarra.\nNork aurkeztu behar ditu faktura elektronikoak?\nFaktura elektronikoak aurkeztu behar dituzte Diputatuen Kontseiluaren abenduaren 30eko 67/2014 Foru Dekretuak 4. artikuluan ezarritako baldintzak betetzen dituzten erakundeek. Zehazki:\nErantzukizun mugatuko sozietateek.\nAldi baterako enpresa elkarteek.\nXedapen bat medio, lehenago ere betebeharra izan eta faktura elektronikoa aurkeztu izan dutenek.\nFakturen gaineko araudia\nDiputatuen Kontseiluaren 67/2014 Foru Dekretua, abenduaren 30ekoa, Fakturen Erregistroa sortu eta haiek izapidetzeko prozedura onartzen duena (ALHAO, 4 zenbakia, 2015eko urtarrilaren 9koa). 25/2013 Legea, abenduaren 27koa, faktura elektronikoa sustatzekoa (EAO, 311 zenbakia, 2013ko abenduaren 28koa)\n902 100 513 (astelehenetik ostiralera, 08:15etik 14:30era, jaiegunetan izan ezik)\nUrrutiko laguntza informatikoaren zerbitzua


Montandon - Wikipedia, entziklopedia askea.\n47°18′14″N 6°50′23″E / 47.3039°N 6.8397°E / 47.3039; 6.839747°18′14″N 6°50′23″E / 47.3039°N 6.8397°E / 47.3039; 6.8397\nSoulce-Cernay, Les Bréseux, Les Plains-et-Grands-Essarts, Saint-Hippolyte, Thiébouhans eta Trévillers\n207 (%53.8) 198 (%51.4)\nMontandon Frantziako udalerria da, Doubs departamenduan dagoena, Franche-Comté eskualdean. 2013an 403 biztanle zituen.\n2007an Montandon udalerrian erroldatutako biztanleak 313 ziren. Familiak 126 ziren, horien artean 28 pertsona bakarrekoak ziren (16 bakarrik bizi ziren gizonak eta 12 bakarrik bizi ziren emakumeak), 35 seme-alabarik gabeko familiak ziren, 51 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 147 etxebizitza zeuden, 127 familiaren etxebizitza nagusia ziren, 16 bigarren erresidentzia ziren eta 4 hutsik zeuden. 134 etxeak ziren eta 12 apartamentuak ziren. 127 etxebizitza nagusietatik 103 bere jabearen bizilekua ziren eta 24 alokairuan okupaturik zeuden; 4 etxek bi gela zituzten, 12 etxek hiru zituzten, 20 etxek lau zituzten eta 91 etxek bost zituzten. 119 etxek euren parking plaza propioa zuten azpian. 52 etxetan ibilgailu bat zegoen eta 69 etxetan bat baino gehiago zituzten.\nMontandon udalerriko biztanleria-piramidea 2009an .\n2007an lan egiteko adina zuten pertsonak 222 ziren, horien artean 177 aktiboak ziren eta 45 inaktiboak ziren. 177 pertsona aktiboetatik 160 lanean zeuden (98 gizon eta 62 emakume) eta 17 langabezian zeuden (7 gizon eta 10 emakume). 45 pertsona inaktiboetatik 10 erretiraturik zeuden, 16 ikasten zeuden eta 19 "bestelako inaktibo" gisa sailkaturik zeuden.\n2009an Montandon udalerrian 143 unitate fiskal zeuden, 379 pertsonek osaturik. Pertsona bakoitzeko diru-sarrera fiskalaren mediana urteko 21.517 euro zen. \n2007an zeuden 10 komertzioetatik, 1 bestelako produktu industrialen fabrikazioko enpresa zen, 2 ibilgailuen saltze eta konpontze enpresak ziren, 1 garraio enpresa zen, 2 ostalaritza eta jatetxe enpresak ziren, 1 finantziazio enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Montandon udalerrian 13 nekazaritza-ustiategi zeuden, 640 hektarea erabiltzen.\nBNF: 15252613q (data)\nOrriaren azken aldaketa: 21 abendua 2021, 15:47.


Edozein garaitako egunerokotasun egoeretan txertatzen ditu bere lanak Paco Pomet margolariak. Pintzelekin duen trebeziari esker, kolorea ikusezin bihurtzen da haren pintura espresionistetan. Pometen pintura-narrazioek\nerrealitatearen argazkiak izan litezkeen irudiak erakusten dizkigute lehen irakurketa batean. Bigarren plano batean, ordea, errealitatetik at dauden elementuak margotzen ditu. Ikuslearentzat, orduan, bigarren plano hori koadroaren protagonista bihurtuko da, eta ez du atzera bueltarik izango. Narrazioak errealitatetik aterako du, eta Pometek ironia fineko pintzeladaz margoturiko munduan harrapaturik geratuko da.


HASIERA > HERRITARAK > FISIOTERAPIA GOMENDIOKA\nEKIPAJEA MODU OSASUNGARRIAN MANEIATU\nBidaiatzean, garrantzitsua da jakitea ekipajea nola maneiatu behar dugun eta zer nolako maletak, motxilak edo poltsak erabili behar ditugun gure gauzak garraiatzeko. Gainera, garraio motaren arabera erabaki behar dugu zer eta nola eraman.\nMaletarik egokienak gure parean irristatzen diren 4 gurpildun “trolley” motakoak dira. Izan ere, 2 gurpil dituztenei esku batez heldu behar diegu, eta horrek sorbaldaren hedadura eta barne errotazioa dakar, eta horrekin batera, maletaren tamainaren eta pisuaren arabera, gainkargak sorbaldan zein ukondoan.\nHalaber, funtsezkoa da maletak autoko maletategian, treneko apaletan zein hegazkineko kabinan sartzeko maniobra modu egokian egitea.\nEkintza hauek guztiek pisua garaiera ezberdinetara igotzea dakarte, eta horrek bizkarrean eta sorbaldetan oinazea eragin dezake.\nLurretik maletak jasotzean edozein kalte ekiditeko, hurbiletik egin behar da, belaunak tolestuz eta besoek plano frontaletik 35 graduko angelua gaindituko gabe. Sorbalden edo buruaren gainetik dagoen garaiera batera igo behar baditugu, tamaina eta pisua kontuan hartu behar ditugu; hoberena da bi pertsonaren artean egitea, gerrialdean, sorbaldan edo lepoan gerta daitezkeen kalteak ekiditeko.\nMotxila erabiltzen badugu, oso garrantzitsua da haren tamaina gorputzarentzat egokia izatea, bizkarrean guztiz egokitu behar baita: tiranteak sorbaldetako aurreko aldean egoki bermatzeak eta gerrian lotzeak sorbaldetan eta bizkarrean motxilaren mugimenduek eragin ditzaketen kalteak saihestuko dituzte.\nKargatzean edo kentzean, tiranteen luzerarekin jokatu behar dugu sorbaldetako gehiegizko zabaltze mugimenduak zein lepoaren gehiegizko errotazioa saihesteko, hauek ezintasun funtzionala eta oinazea eragiten dutelako.\nMaletategian, hegazkinen edo trenen kabinan jartzeko, maletekin aipatutako gomendio berberak jarraituko ditugu.\nEkipajea meneiatzeko tenorean, edo oinazeren bat dela kausa zalantzak badituzu, joan zaitez konfiantzazko fisioterapeutarengana.\n<< 2018KO MAIATZA 2018KO MARTXOA >>


Albahaka | Online larre nekazaria | October 2019\nEz bakarrik lurrinez, baina ere erabilgarria: albahaka sendatzeko propietateak\nHerrialde askotan, albahaka propietate magikoak hornitzen ditu, etxean ongizate onaren ikurra dela. Horrek ez du ezer bitxi, landareak germenak hiltzeko eta airea arazten duelako. Zer da albahaka, landarearen konposizio kimikoa? Albahaka onurak landarearen konposizioaren arabera ebaluatu daitezke. Hostoak taninoak eta mineralak, olio esentzialak, lepidina, propsolina, saponinak eta glikosidoak dituzte.\nAlbahaka sailkapena, zein dira espezie landareen barietate\nGizonak ezagutzen dituen landare guztien artean, albahaka leku berezia du. Bere izena - Ocimum basilicum, edo Royal smell - berez hitz egiten du: albahaka-barietate ezberdinak olio esentzialak, phytoncides, saponin-ekin eta gustu handia eta ezaugarri aromatikoak dituzte. Badakizu? Albahaka arrunta (europarra edo mediterranearra) 2500 urte baino gehiago landatu dira.\nNola hazten albahaka leiho gainean\nGaur egun, asko dira lorategian pikantea sortzeko leiho gainean. Bai zaletasuna da, sukaldeko elementu apaingarria, eta etengabeko berdetasun iturri bat da janarientzako. Basil da zoragarria helburu horretarako, baina jakin behar duzu atzerriko gonbidatu hau oso gogorra dela. Baserriko barietateak leiho-isilean laborantzan. Oro har, lorategi bat antolatu alfonbrak leiho aldean, edozein motatako egokia izango da, baina hobe da labur eta mordo bat aukeratzea.\nNola albahaka lehortzen etxean\nBasilea mundu osoko espezie gisa erabiltzen da, ez bakarrik freskoan, baina baita lehorrean ere. Bai, bai, lehortutako bertsioan ere oso usain eta osasuntsua da. Garrantzitsuena albahaka lehorra nola erabili behar den jakitea da. Neguan biltzeko noiz neguan lehortzeko ahalik eta gehien usaindu albahaka lehortu ahal izateko, jakin behar duzu noiz lehortzen den garbitzeko.\nCopyright 2019 \_ Online larre nekazaria \_ Albahaka


Pentsatuz lurraldetik elikatu Oarsoaldean #5\nEz da kasualitatea azken hilabeteetan Oarsoaldean sortu diren bi proiektu kooperatibo interesgarrienak lehen sektorea eta tokiko elikagaien kontsumoa indartzera datozen Elika eta Labore izatea. Beharra nabarmena denez elikagai ekoizpen eta kontsumo proiektu gehiago etorriko dira. Proiektu hauek, ordea, erabat kontrakoa zaien testuinguruan sortu eta aurrera egin beharko dute, distribuzio konpainia handiez inguratuta eta husten ari den lehen sektorean aurrera egin nahian.\nHoni aurre egiteko ezinbesteko tresna izango da Labore, bertan agregatuko baita tokiko ekoizpena erosi nahi duen kontsumitzaileen eskualdeko portzentaje handi bat. Eskaera agregatu honetatik, eskualdeko elikagai ekoizpen beharrak zein diren ezagutu ahal izango da, eta informazio horrekin ekoizpen eta eraldaketa proiektu berrientzako kondizio onetan egituratutako merkatu soziala eskura izango dute Laboren.\nBide horretan ere ezinbestekoa da elikagaien transformaziorako proiektuak sustatzea, eta horretarako beharrezkoa da proiektu hauen lehen pausoetan lehen produktuak inbertsio beharrik gabe ekoizteko Eraldaketa Gune bat izatea eskualdean. Horretarako eskualdeko eraldaketa gunearen proiektua berreskuratu beharko da.\nOarsoaldea Lankidetzaren Lurraldea izateko bosgarren ideia da, kontsumo agregatuko labore proiektua indartu eta ekoizpen eta eraldaketarako lur eta azpiegitura komunak sortzea.\nArgazkia: Labore Oarso


2041 - Gipuzkoako Hitza\nEz geundean askoz hobeto 2021ean. Lurrean festak debekatu zizkigutean, COVID-19aren ondorioz.\n2021, urtarrilak 08 gipuzkoa, Iritzia 156\nSututa nagon! —esango diot 2041eko urtarrilaren 8an—. Ilargian lan egitea eta ilargira itzultzea debekatu ez zidan ba AGK Aginte Global Konputerizatuak! Niri! Han bost urtez lanean aritu eta gero! Nire onena ematen AGKren aginduetara eta gizateriaren alde! Algoritmo malapartatu bihozgabeak!\n—Eta haserre al hago horregatik? Heuk ere askotan esan didak AGKren aginduei men egitea dela gizateriaren salbabide bakarra, AGKrik gabe aspalditik ginela izarren hauts bihurtu eta espaziotik desagertuak! Pandemietatik salbatu gaituela, berotze globalaren eraginetatik, gerra nuklearretatik eta bestelakoetatik, pobreziaren hedapen hilgarritik… Zertara dator orain sumindura hori?\n—Adiskide onak zeuzkanat ilargian, eta AGK-k uzten zien hara joaten hango lana utzia duten beste batzuei.\n—Motiboren bat izango dik horretarako. Azaldu al dik zergatik hiri ez dian utziko?\n—Adina eta osasun arazoak ditun aitzakia. 78 urte ditudala eta bihotzeko bat izan nuela duela bost urte. Bidaian beste bat izateko arriskua omen zeukanat… Kaka zaharra!\n—Arrazoizkoa ematen dik debekuak. Seguru hala dela.\n—Bai zera! ONO Osasun Neurgailu Orokorraren tunelean egin zidaten azken proban dena ondo zegonan, kezkatzeko motibo bat ere ez zidanan atzeman konputagailuak. Gainera, desfibriladore bikainak izaten ditun ilargirako espazio-ontzietan…\n—Baina AGK-k horrelako mugak ezarri beharra zeukak nahitaez. Parametro batzuk, algoritmoa… Heuk ere askotan defendatu duk hori. Gizateriaren iraupenaren eta ongizatearen aldekoak dituk AGKren erabaki guztiak, batzuetan gizabanakoaren kalterako izan daitezkeen arren. Hiri egokitu zaik orain alde txarra eta onartu egin behar duk.\n—Teoria hori guztia ondo neureganatua eta irentsia zeukanat, baina praktikan norberari egokitzen zaionean… Sekulako amorrazioa zeukanat! Behin bakarrik joateko baimena eskatu zionat AGKri, azkeneko aldiz, hango lagunak agurtzeko, baina hori ere ukatu egin zidan.\n—Ezin dik salbuespenik egin.\n—Egiten ditin ba!\n—Bai, baina salbuespen horiek ere algoritmo adimendunek ezarritako arau subsidiario bati lotuta zeudek, araudi zurrunegi baten mendean itota senti ez gaitezen. Hire hitzekin ari nauk esaten. Askotan azaldu didak heuk horixe bera. Gezurra ematen dik!\n—Hala dun, bai. AGKren aldeko amorratuenak ere haren aurkako amorruak hartzen gaitin gure aurkako erabakiak hartzen dituenean.\n—Hiltzeko prest daudela diotenei ere antzeko zerbait gertatzen zaiek tenorea iristen sumatzen dutenean. Hi bizirik hago behintzat, eta osasun ona daukak gainera, ONOk egiaztatua. Eta, azken batean, ilargiko lagunekin bideokonferentziaz hitz egitea daukak nahi duanean.\n—Bideokonferentziaz!? Egon hadi isilik! Ez ditun ba konparatuko ilargiko festak bideokonferentzien tristurarekin! Zer esan ez dakidala geratzen nauk horrelakoetan pantailari begira…\n—Ez geundean askoz hobeto duela 20 urte, 2021ean. Ahaztua al daukak? Orduan ilargira joaterik ere ez genian, eta Lurrean festak debekatu zizkigutean orduko estatu-gobernu zaharkituek, COVID-19aren pandemiaren ondorioz. Eta ez festak bakarrik, kalera irtetea bera ere bai ordu jakin batzuetatik aurrera, elkarrekin egotea eta elkar besarkatu eta elkarri musu ematea… Utzi kexuak eta eskatu bi garagardo!


Ikasleentzako Graduen eta Master Ofizialen ikasgela birtualak (eGela) - eCampus - UPV/EHU\nGradu, Master Ofizial, Berezko Titulu eta Doktorego Programetako irakasgaientzako ikasgela birtualak\nGradu, master ofizial, berezko titulu eta doktorego programetako irakasgaiek ikasgela birtual bat eduki dezakete, ikasgelako jarduerak osatzeko; zerbitzu horrek, ordea, ez ditu eskola arruntak ordezkatuko, zeinek ordutegi bera izaten jarraituko baitute.\nIrakaskuntzan laguntzeko ikasgela birtual bat irekitzea irakasle bakoitzak erabakitzen du; hortaz, hala nahi badu, irakasleak ikasgela birtual bat sortu eta bere ikasleen esku jar dezake. Zure ikasgela aurkitu ezean, jar zaitez harremanetan zure irakaslearekin.\nIkasgela birtualak dauden plataformara sartzeko, LDAP gakoa eta pasahitza sartu behar dira (matrikula egitean ematen dira).\neGela erabiltzeko baldintzak\nGradu, master ofizial, berezko titulu eta doktorego programetako irakasgaientzako gela birtualen zerbitzua eGela deituko da. Zerbitzuaren plataforma, pasa diren ikasturteetan bezala, Moodle da, baina bertsio berrian eta itxura, nabigatzeko eta fitxategiak kudeatzerakoan aldaketak ekartzen ditu.\nIkasgela birtualak erabiltzea hautazkoa da; hau da, irakasleei eskainitako aukera bat da, eta haiek erabakitzen dute erabili ala ez. Zerbitzu honek ez ditu eskola arruntak ordezkatuko.\n(Beste leiho bat zabalduko du)Ikasleentzako eskuliburua (pdf ,3,48 Mb)\nIkasleentzako ohizko galderak


Herritarren gogobetetzea ezagutzeko azterlana egin du udalak : Oarsoaldeko Hitza\nHerritarren gogobetetzea ezagutzeko azterlana egin du udalak\n600 herritarrei inkesta egin diete hainbat proiektu eta zerbitzuren gaineko iritzia ezagutzeko, eta gaur emaitzak aurkeztu dituzte.\nCollar eta Gracia gaur agerraldian azterlana aurkezten.\nHerritarren iritzia jakin nahi du udalak. Hainbat zerbitzu eta proiekturen gainean errenteriarrek duten gogobetetzea ezagutu, eta horretarako, azterlana egin du. Ekainaren 21a eta uztailaren 13a bitartean 18 urtetik gorako 600 errenteriarrei galdetegia egin zieten, kontuan hartuta sexua eta adin tarte ezberdinak, populazio piramideari erreparatuta, eta herriko egoera orokorra, udal gobernua, hainbat zerbitzu eta proiektu, jarduera fisikoa, kultur eta kirol instalazio eta komunikazioari buruz galdetu.\nAzterlan horren emaitzak gaur ezagutarazi ditu udalak, baita herritar ororen eskura jarri Gardentasunaren Atarian. Oposizioko alderdiei ere helarazi diete azterlana. Eñaut Gracia Informazioaren Gizarte eta Herritarren Parte Hartzeko zinegotziak, eta Ion Collar Kultura zinegotziak aletu dituzte banan bana emaitza horiek. Herritarren balorazioa, positiboa oro har, azken urteetan martxan jarritako proiektuek eta herritarrei eskaintzen dizkien zerbitzuetan 5etik gorako balorazioa jaso duelako udalak, batez beste. Testuinguru orokorrari dagokionean berriz, herriko elkarbizitza, kulturen arteko elkarbizitza, eta herriko bizi kalitatea orokorrean ondo edo oso ondo baloratu du galdetutako %80ak oro har. Horien artetik, elkarbizitza da hoberen baloratu dutena: ondo edo oso ondo %86ak.\nAlabergako igogailua, proiekturik ezagunena eta baloratuena\nPobrezian bizi diren herritarrak edo familiak gaiak balorazio eskasagoa jaso du, %29ak ongi erantzun du, baina %43,6k hala moduzkoa. Udalaren proiektu eta zerbitzuen arloan, ondoen eta okerren baloratu dituzten proiektuak, hiru ezagunenak dira. Batez bestekorik altuena, Alabergako igogailuak lortu du (8,5), eta Lekuona eraikina, sorkuntza fabrika eta auzotako udaltzainen figurak txarrena, (5,6 eta 6,3, hurrenez hurren). Orokorrean proiektu gehienek 8 eta 10 arteko balorazioa jaso dute.\nZerbitzuei dagokienean, berriz, Zu! Zure Udala etab euskara ikasteko zerbitzua dira galdetegian ondoen baloratu dituztenak herritarrek. Insatlazioekin duten asebetetzea galdetuta, galdetu zaienen artetik &75,9k erantzun du nahiko gustura edo oso gustura dagoela, eta %8,1k berriz, ez dagoela gustura. Kirol instalazioek nota onarekin gainditu dute herritarren azterketa, Galtzaraborda eta Fanderiako kiroldegiek eta Beraungo igerilekuek 7 puntu edo gehiago lortu dituzte balorazioan.\nInkesta erantzun dutenen %84,5 ezagutzen du Udal liburutegia, eta %83,6k Niessen Kulturgunea. Xenpelar tailerrak, berriz %43,2k ezagutzen ditu eta &32,2k antzerki tailerrak. Horien guztien batez besteko balorazioa 7,6 eta 7,9 puntu artekoa da. Udalak erabiltzen dituen leloen gainean ere galdetu diete inkestan parte hartu duten errenteriarrei: %40ak baino gutxiagok ezagutzen dituzte, baina hala ere, 7 puntu edo gehiago jaso dituzte balorazioan.\nGobernu taldea, Oso ongitik hurbil\nUdal Gobernuak ere eskatu die herritarrei egiten duen lana baloratzeko. Emaitzarekin pozik egoteko arrazoiak badituzte EH Bildu eta Errenteria Irabazizeko ordezkariek, izan ere, galdetutakoen %30ak uste du Errenteriako arazoak konpontzen ari dela gobernu taldea, eta %38,3k berriz, badakiela nola konpondu Errenteriako arazoak baina denbora gehiago behar duela. Hamar pertsonatik ia zazpik ez du udalaren gaineko iritzi txarrik. Horren adierazle, gobernu taldeari eman dioten nota: 6,8. (2016ko abenduan gobernu taldeari 6,54ko nota eman zioten).\nKezka nagusien artean trafikoarekin lotutako gaiak daudela nabarmendu du Graciak, “zehazki aparkalekuekin, %32ak horren gaineko kezka azaldu du, eta udalak gogoan hartuko du hori. Horrekin batera, lanarekin zerikusia dutenak. Hoberen baloratuak, berriz, mugikortasunarekin lotutakoak, eta horien artetik Alabergako igogailua da ezagunena eta baloratuena. Beste muturrean, Zu! Zure Udala, oso baloratua, baina ezezaguna”.\nGardentasun politikan urrats bat aurrera dela azterlana herritarren eskura jartzea nabarmendu du Collarrek, eta 2019 Helburu Agintaldi Planari jarraituta udalak apustu garrantzitsuak egin dituela azken garaian herritarren eskura dauden zerbitzuak martxan jarri eta hobetzeko: “Irisgarritasun proiektuak, hirigintza hobekuntzak, ekologia, berdintasun politikak, administrazio hurbilagoa… eta herritarren asebetetzea neurtzea garrantzitsua zela uste dugu, horregatik egin du udalak azterlana”.\nEz dela udalak egiten duen lehen inkesta azaldu du Graciak, 2016 urte amaieran egin zuen halako galdetegia herritarren artean hondakinen gaiari lotuta eta hura ere herritarren eskura jarri zutela ekarri du gogora, “azkenean herritarrentzat interesgarriak direnak haien eskura jartzea garrantzitsua iruditzen zaigulako. Politika egiteko modua da, azkenean, bi urtean behin auzoetara joaten garen bezala eta bertan kritikak, ekarpenak edo balorazioak jasotzen ditugun bezala, asebetetzea neurtzen dugunean ere herritarrek esaten digute zeintzuk diren beren kezkak, ardurak, zer dagoen ondo, zer gaizki, eta horrelako gauzak egitea garrantzitsua da”. Pozik azaldu da emaitzekin, “azkenean balorazioa positiboa izan delako oro har. Hori bai, ahaztu gabe beti ere hobetzea dagoela”.


2019ko apirilaren 24a, asteazkena | Ordua Euskal Herrian 04:28:36\nAsteazken bat, arratsaldeko 20:30ak, eta zinemara. Halakoxe planak sortzen dira, tarteka, Gasteizen. Oraingoan, aitzakia dokumental baten estreinaldia zen, baina izan zitekeen beste edozer ere: antzerki obra, adibidez; edo kontzertua, edo erakusketa, edo performancea, edo... Eta noski, esango duzue, “hori gurean ere badago”. Eta arrazoi izango duzue: ez dut ezer berririk esan. Baina badut halakoak esateko arrazoi txiki bat; izan ere, dokumentalean, beste alor horiek guztiak aipatzen dira: antzerkia, zinema, musika, pintura, argazkia... Gasteizen lanean ari diren hainbat laguni buruzko dokumentala baita Orainaldian: izan antolatzaile, eragile edo artista.\nZehazki, hamabi istorioren inguruan egindako elkarrizketak dira dokumentalaren mamia: zinema kontuak, naturan egindako performanceak, liburugintza, marrazkilaritza, ipuin kontaketa, kantugintza... denetarik aipatzen dute hamalau elkarrizketatuek. Egileek –Iñaki Landa, Mikel Buruaga eta Gindi Auzmendi– euren lanari buruz, horretarako topatu dituzten erraztasun eta zailtasunei buruz, instituzioengandik jasotako traba eta laguntzei buruz eta, noski, Gasteizi buruz galdetu zieten. Eta “noski” diot, hori baita dokumentalaren hari gidaria: Gasteizko egungo sorkuntza.\nHari nagusia hori izanda ere, ekintzailetza eta autogestioak egiten dute sortzaile guztien artean hari lana.\nOngi egina dago dokumentala, dotorea da. Baina inpresioa daukat, hartzailea nongoa den, Arabako hiriburuaren zein ezagutza duen, ondorioa ezberdina izango dela. Hortaz, utziko didazue batzuentzako eta besteentzako ondorioak idazten.\nGasteiztik Buesa Arena, Mendizorrotza, Alaves, Zeledon, Ama Zuriaren plaza, eta Kutxi kalea ezagutzen duzuenontzat: Ziurrenera, zuen bizilekua edozein dela ere, eta baldin eta kultura zaleak bazarete, inbidia sentituko duzue hau ikusita. Hamaika kultura adierazpide, askotariko estilotakoak, gustu guztientzakoak topa daitezkeela konturatuko zarete. Ohiko topikoez gain, bizi-bizirik dagoen hiri bateko biztanleek eskainitako aukeren lagin txiki bat jasoko duzue, eta dudarik gabe, bertaratzeko gogoa egin.\nGasteiztarrontzat eta Aiaraldekoak ez diren Arabarrentzat, Euskal Filologia edo IVEF ikasten 4 urte bertan eman eta zuen herrietara penaz bueltatu zaretenontzat, edota bertan lan egin eta tartean-tartean bertan gelditzeko aitzakia bila ibiltzen zaretenontzat: Oker zaudete dokumentalak ezer berririk erakutsiko ez dizuela pentsatzen baduzue. Postura egiten dizuet ezagutzen ez duzuen istorio bat baino gehiago topatuko duzuela. Eta okerrena izango da, sortzaile hori zuen taberna berera joaten dela konturatuko zaretela.\nZiur, egun hauetakoren batean iragarriko dizuetela emanaldiren bat zuen inguruan, webgune edota telebistaren batean. Batzuek eta besteek ez gero galdu.\nKanal hauetan artxibatua: Dokumentala | Gasteiz\n2019-02-08 | Gorka Bereziartua Mitxelena\nDerrigorrezko soldaduska kentzea lortu zuten intsumisoei buruzko dokumentala zuzenduko du Lander Garrok\n2 urte, 4 hilabete film dokumentalak Hego Euskal Herrian derrigorrezko soldaduskaren kontra borrokatu zuten sei lagunen historia jasoko du. Lander Garrok zuzendutako lana Berlingo zinema jaialdian aurkeztuko dute Basque Audiovisual katalogoaren barruan eta burututa dagoenean zinema aretoetan estreinatuko da.\n2019-01-23 | Kanaldude.tv\n"Jainkoak ez dit barkatzen" da Josu Martinezen azken dokumentala eta Lezo Urreiztieta abertzale kontrabandistaren bizitza harrigarria kontatzen du. 2018an Donostiako Zinemaldian estreinatu ondoren, Hazparneko Zinegin festibalean ekin zion Lezoren "azken bidaia" deitutako birari, herriz herri filma erakusteko asmoz.


LEOK´K musika taldeak 50. urteurrena ospatzeko diskoa kaleratuko du | El Diario Vasco\nCosta UrolaLEOK´K musika taldeak 50. urteurrena ospatzeko diskoa kaleratuko du\nLEOK´K musika taldeak 50. urteurrena ospatzeko diskoa kaleratuko du\nIrailaren 1ean, Zestoan, aurkeztuko dute 'Infinituari segika' izeneko disko berria\nK. ARRIZABALAGA ZESTOA. Domingo, 12 agosto 2018, 01:07\nZestoako LEOK'k musika taldeak 50 urte bete ditu aurten eta mende erdiko musika ibilbidea ospatzeko 'Infinituari segika' izeneko hirugarren diskoa kaleratuko du.\nDiskoaren grabaketa, ekoizpena eta edizio gastuak ordaindu ahal izateko finantzaketa kolektiboa jarri du martxan Zestoako musika taldeak. 'Infinituari segika' diskoaren salmentekin eta kon-tzertuekin ateratako irabaziak Saharako Emakumeen Nazio Batasuna (SENB) erakundea diruz laguntzera bideratuko dituzte.\n«Horrelako proiektuak gorpuztu ahal izateko ezinbestekoa izan ohi da lagunen inplikazioa eta laguntza, eta kasu honetan hala gertatu da» diote musika taldeko kideek. Beraz, www.verkami.com atarian lagundu daiteke diruz. Kopuruaren arabera -6, 20, 40, 60, 80 euro...- opari desberdinak jasoko dira, hau da, hasi CD batetik, eta segi gehitzen taldeko poster bat, CD gehiago, Ekainberrirako sarrerak, eta abar. Informazio zehatzagoa verkami crowdfunding web atarian.\nPaelladarako tiket salmenta\nJada askok jakingo duzuen bezala, aurten koadrila arteko paellada lehiaketa eta bazkaria irailak 7, ostirala, egingo da. Hau antola-tzen ari den lagun taldeak gaur bertan, osteguna, jarriko ditu salgai tiketak -5 eurotan- arratsaldeko 19:00etan, kultur etxean.\nSalbatore jaien arrakasta boluntarioen lanean oinarritzen da Ambiente festivo en Azken Portu


Oihana Aranguren: "Arteetan arteena da niretzat bertsolaritza" - Uztarria (Azpeitia)\nOihana Aranguren: "Arteetan arteena da niretzat bertsolaritza"\n2019ko mai. 27a, 16:29\nUztarria aldizkariaren maiatzeko zenbakia webgune honetan irakur daiteke dagoeneko, osorik (PDF formatuan, hemen). Herri aldizkariaren 216. zenbaki horretan irakur daiteke, halaber, Ihintza Elustondo kazetariak Oihana Aranguren bertso epaile azpeitiarrari egindako elkarrizketa hau.\nOihana Aranguren. (Ihintza Elustondo) Ikusi haundiago | Argazki originala\n"Espezie arraro bat"; halaxe sentitu izan da Oihana Aranguren (Azpeitia, 1971), behin baino gehiagotan. "Egia esan, kuadrillan ez dut eduki bertsozaletasun giro hori, etxekoek nahiz beste lagun batzuek lagundu izan didate saioetara, eta bakarrik ere joan izan naiz, baina orokorrean, neure kasa landutako gai bat izan da". Umetan ere, bazen beste haurrengandik bereizten zuen zera bat: "Niretzako ez zegoen gai bat eman eta haren inguruko bertsoak idaztea baino etxeko lan hoberik; nire lagunentzako tortura bat izaten zen hori". Halaxe, bertsozaletasunak eragindako kuriositatea tarteko, Gipuzkoako Bertsozale Elkarteko epaile izatera iritsi da. "Bilatutako kasualitate bat izan da".\nEpaile izateko ez al dago bertsolari izan beharrik?\nBaldin bazara oinarri handiagoa izango duzu, arauak-eta ezagutuko dituzulako, baina ez dago zertan izan. Ni ez naiz sekula bertsolaria izan –bat-batekoa ez behintzat, bertsoak idatzi izan ditudan arren–, baina bertsozalea bai. Arteetan arteena da niretzako bertsolaritza. Antzerkian edo musikan aurrez asko entsea dezakezu, eta ez dut gutxiesten hori, baina bertsolaritzaren bat-batekotasun horrek niretzako sekulako meritua dauka. Txapela kentzen dut nik edozein bertsolariren aurrean, izan elitekoa edo maila baxuagokoa. Inprobisatzeko gaitasuna eta azkartasuna, momentuan ezarritako testuinguruan kokatzea, molde metrika batean sartzea, segundo gutxitan bertsoa goitik behera osatzea, hizkuntzaren zuzentasuna eta ahozkotasunaren bereizgarritasuna baliatzea, kantaerarekin borobiltzea... Niretzako horrelako arterik ez dago. Miresmen handia diet bertsolariei. Denei.\nNondik datorkizu halako zaletasuna?\nZaletasuna betidanik izan dut; etxetik datorkit, gurasoak biak izan dira bertsozaleak. Etxean Juanito Dorronsororen liburu batzuk nituela oroitzen naiz, garaiko bertsolarien biografiak-eta jasotzen zituztenak, eta haiek irakurtzen nituen. Umetxo bat izateko, nahikoa atentzio ematen zidaten liburu haiek; bertsoak ere irakurtzen nituen, eta bat edo beste buruz ikasi ere bai. Eta nire irrika izaten zen amaren jaiotetxera, baserrira joan, eta familiako bazkari edo afarietan jendaurrean bertsoak kantatzea. Lasarteren, Uztapideren, Lazkao Txikiren edo Mattinen bertsoak kantatzen nituen, eta han jasotzen nituen txaloek asko balio zuten. Hitzetik Hortzera saioak ere jarraitzen nituen; nire lehengusuek-eta jolasera alde egiten zuten, baina ni horri begira gelditzen nintzen. Gainera, ikastolan bertsolaritzako ikasgai bat genuen, eta niretzako gozamena zen hura. Laxaro Azkune zen gure irakaslea, zorte galanta izan nuen berarekin topo egin nuelako. Laxarori esker, etxetik jaso nuen hori indartu zen.\nAfizioa izatetik epaile izatera badago koxka.\nBeti gustatu izan zait bertsolaritza, eta bertso saioetara joaten hasi nintzen gerora. Gainera, Bertsozale Elkarteko bazkide egin nintzen, eta 2014 inguruan, jakin nuen gai jartzaileen inguruko ikastaro bat egiteko aukera zegoela Durangon [Bizkaia]. Joan egin nintzen, eta denbora gutxira, epaileen beste ikastaro bat antolatu zuten; han ere parte hartu nuen. Epailetza ikastaroaren bueltan, Gipuzkoako elkartean epaile lanetarako jendea behar zutenez, deialdi bat egin zuten, eta animatu egin nintzen, horrelaxe tokatu zelako eta behar zelako. Ordutik entrenamenduak, saioak, bilerak... egin ditugu, eta etengabe ikasten ari naiz.\nNola prestatu zara?\nVillabonan [Gipuzkoa] elkartzen gara epaileok, Mintzolako egoitzan, bilerak egiteko. Baina lantaldean egiten ditugun saioez gain, bakarrik egin beharreko lan bat ere badago. Etxean jarduten dut, bertso saioak ikusi eta puntuaketak lantzen. Gainera, Bertsozale Elkarteak Interneteko plataforma bat jarri digu, epaileok entrena gaitezen, eta gure prestakuntzan baliabide osagarria da. Eskatzen du lanketa bat; izan ere, denok hainbat lan esparrutan ari gara lanean, eta afizio bat dugu epailetza.\nZer motatako saioak epaitzen dituzu?\nGipuzkoako Bertsozale Elkarteak, bertso eskolek, hainbat herri mugimenduk... antolatzen dituztenak. 2015ean, eskolarteko txapelketetako epaile lanak egiten hasi nintzen, eta hortik egin nuen salto Gipuzkoako Txapelketara. Harrezkero, eskolarteko txapelketetan urtero parte hartu dut, eta beste hainbat sariketatan ere bai: Lizardi sariketan, Erniarraitz txapelketan, Herriarteko taldekako txapelketan, Plazatik Gaztetxera sariketan... Hainbat saio egiten dira, eta denean behar gaituzte. Gainera, Bertsozale Elkarteko epaileok, beste lurraldeetakoei ere laguntzen diegu, beharraren arabera.\nZenbat zarete, guztira?\nGipuzkoan, hemezortzi bat izango gara, eta Euskal Herri osoan, berrogeitaka.\nZer eskatzen du epaile lanak?\nUrtean zehar, Gipuzkoako herri batera edo bestera joan behar izaten dut asteburuan, baina txapelketa garaian, agian, larunbat eta igande guztiak eskaini behar dizkiozu epailetzari. Neure lanaz eta etxeko egunerokoaz aparte, beste lantxo bat gehiago da, baina familiaren laguntzarekin, egiten dut. Orduz kanpoko lana da, baina gustura egiten dut, afizio handia dudalako. Lantaldean giro ederra dugu, eta horrek laguntzen du jardun horretan. Euskal kulturgintzan jartzen ari garen aletxo bat da, gustatzen zaigun eremu batean.\nBa al duzu bertsolari faboritorik?\nBai, baditugu, noski. Bertso saio batean entzuteko, batzuk gustukoago ditugu besteak baino. Bertsokera gustatzen zaizu, kantaera, arrazoien eta argudioen erabilera eta sakontasuna, gehiago transmittzen dizu... Epaile denok dauzkagu gustukoagoak egiten zaizkigunak; nik uste ezetz diotenek gezurra diotela. Baina txapelketa batean, eta orokorrean, epailetza lanean, burua hotz izan behar duzu, zu testuinguru hori, esamolde hori, epaitzera baizoaz. Bertsoa nola plazaratzen duen epaitu behar duzu. Eta bertsoa oso esparru handia da, ez da testua bakarrik.\nZer da, bada, kontuan izan behar dena?\nBertsoa plazaratzen den uneak zer nolako indarra eta balioa duen neurtu behar dugu: abiapuntu jakin batetik bukaerako emaitzera, bertso kantatura, eraman duen bidea. Zer esan duen, nola esan duen, aurrekoari erantzun dion edo ez, eman zaizkion elementuak erabili dituen, bizkortasuna, nola barneratzen duzun esaten duena, sinesgarri egiten zaizun edo ez, kantaera... Gauza asko dira. Noiz, non, nori eta zergatik esaten den oso kontuan harturik, zer eta nola esan den begiratuko du epaimahaiak bereziki. Buruko prozesadorean segundo gutxitan kontuan hartu beharko du hori guztia.\nNahiko lan konplexua da epaileona. Epailetzan sartu nintzenean, pentsatzen nuen formula magikoa emango zidatela. Badaude irizpide batzuk, noski, denok presente dauzkagunak eta puntuaketetan aplikatzen ditugunak, eta horiek ahalik eta zorrotzen jarraitu behar ditugu. Baina badago zati subjektibo handi bat ere, eta hori kudeatzen jakin behar da. Funtsean, hori entrenamenduen bidez lortzen da. Baina egia da batzuetan epaileon artean ere aldeak egoten direla bertsoak puntuatzerakoan. Izan ere, bertso bat momentuan epaitzen duzu, bost-hamar segundotan, eta zerotik hamarrera puntuatzen da bertso bakoitza. Azkenean, puntuaketa lantalde batean egindako balorazioa da, epaile guztion puntuaketaren batez bestekoa.\nZenbat epaile egon ohi zarete?\nSaioaren arabera. Eskolartekoetan eta sariketa gehienetan hiru, Gipuzkoako Bertsolari Txapelketaren sailkapen fasean [Gipuzkoa Bertsotan] lau egon ohi gara, beste batzuetan bost izaten dira, txapelketa nagusian gehiago...\nKontzentrazio handia beharko da, ezta?\nBai. Segundo gutxian epaitzen dugu bertso bat, eta haren puntuaketa idatzi orduko, beste bat hasita egoten da kantuan. Uste dut epailetzaren lanik handiena dela kontzentrazio puntu hori une oro bilatzea. Aurrekoa ahaztu eta zerotik hasi behar duzu bertso bakoitzean; horixe da gehien kostatzen zaiguna. Eta batez ere, kartzelako saioan. Guk lehenengo bertsolariari planteatzen zaion une eta testuinguru berean egon behar dugu, eta ez digu eragin behar aurrekoak zer kantatu duen, ezta gai berari kantatzen badio ere.\nArdura handia da zuena.\nBai, bada. Gainera, gure puntuaketak publikoak izaten dira, eta hein horretan, kritikak ere izaten dira. Baina badakizu hor zauden momentutik kritikak izango direla, eta horiek jasotzen ikasi behar duzu, horietatik ikasten. Gure beste kezka izaten da, puntuaketen batez bestekoa egiterakoan, ikustea zure puntuaketa ez dela beste epaileen bide beretsutik joan. Bakoitza ahalik eta lanik txukunena eta bidezkoena egiten saiatzen gara; epaile baten lana justutasun hori bilatzea da, eta epaileon arteko batez besteko horrek eramaten gaitu, intentzioz behintzat, emaitza zuzen horietara. Beti ez dugu asmatuko, bertsolariak asmatzen ez duen bezala. Baina egia da ardura handia dela, batez ere, sailkapen faseetan. Epaileen lana beti omen da esker txarrekoa; hala diote esamesek, Imanol Lazkano tartean, baina norbaitek egin egin behar.\nBehin ere damutu al zara bertso bati puntuazio bat eman izanaz?\nEz dut esango ezetz. Azken finean, zu momentuan baloratzen ari zaren bertso hori, testuinguru eta momentu konkretu batean entzuten duzu. Eta hor zuri transmititzen dizuna edo gero etxean bakardadean eta ariketa isolatu bezala aztertzean pentsatzen duzuna batzuetan ez dira bat etortzen. Epaileon artean gorabehera gehien izan ditugun bertso saioetako puntuaketak aztertu egin ohi ditugu ondoren taldean, eta ondorio pila bat ateratzen ditugu hortik. Irizpideak berriz elkarbanatzeko balio izaten digute halako ariketek. Eta agian, zeuk epaitutako bertso bati beste puntuaketa bat ematen diozu halakoetan. Ez dakit damua den hitza, baina sentipen gazi-gozo bat gelditu izan zaigula uste dut, orokorrean, noizbait, denoi.\nEman al dizkiozu inoiz hamar puntu bertso bati?\nHamarreko bertsorik entzutea ez zaidala tokatu esango nuke. Perfekzioarekin topo egitea bertsolaritzan ere ez da erraza. Bestalde, egia da zero gutxi ematen ditugula ere. Niretzat oholtza gainean jarri eta presiopean ahalegina egin eta bertsoa bukatzeak berak badu meritua, nahiz eta trakets atera.\nHamarreko bertso batek zer ezaugarri izan behar ditu?\nBelauniko jartzeko moduko bertso bat izan beharko luke. Zer ezaugarri dituen? Irizpideak bere osotasunean bete behar ditu; emandako elementuak eta gaia ondo uztartu bertsoan; biren arteko lana bada, bidelagunari jarraitu; koherentzia mantendu; sinesgarria izan; emozioak sortu... Sekulako klimaxa izan behar du. Bertso bat ez da perfektua zure bizipenengatik bihotza ukitu dizulako, gaiaren aurkezpenetik abiatu eta horri erantzun al dion da garrantzitsua.\nBatek baino gehiagok kritikatu izan ditu txapelketak, lehiakortasuna sustatzen dutelako. Zer iritzi duzu zuk?\nNik txapelketak behar direla uste dut. Txapelketaren inguruan sortzen da mugimendua, eta batez ere, Bertsolari Txapelketa Nagusian. Bertsozale ez direnak ere zaletzen hasten dira; txapelketak badu indar hori. Herriz herri bestelako saio pila bat ere egiten dira, eta horiek pixka bat itzalean gelditzen dira zoritxarrez; jendeari atzerakada ematen dio sarritan saio txiki horietara joateak, pertsonalizatuagoak direla uste dute. Txapelketa, berriz, jendea bertsolaritzara gerturatzeko era bat da.\nBertsolariek beraiek kritikatzen dute txapelketa gehien, baina behin Andoni Egañari zera irakurri nion: mediku bat ikasten duenarengatik egiten dela mediku, eta bertsolaria txapelketak egiten duela bertsolari. Niretzako bertsolaria plazek egiten dute, eta norberak hautatzen du zein den bertsolari izate aitortza momentu hori. Baina txapelketak gizartean sortzen duen mugimendua izugarria da, euskal kulturgintzari ematen dion bultzada sekulakoa da. Isiltasun momentu horiek, jendearen errespetua bertsolaria egiten ari denarekiko, 14.000 ikus-entzuleko saioak... Non lortzen duzu begirunezko espazio hori? Bertsolariak hori ikusi egiten du, eta maitatua sentitzen da. Uste dut beharrezkoak direla txapelketak bertsolaritzak osasuntsu jarrai dezan; ezinbesteko hauspoa dira.\nBaserriko Ollaxkue Labien taldearen '113 bala' abestia, bideoan\nDistorsion eta Baserriko Ollaxkue Labien taldeen kontzertuak, irudietan


Gentiloni-k esan du NextGenerationEU finantzatzeko zerga digitala udan proposatuko dela - EU Reporter\nGaur (apirilak 28) Europako Parlamentuak zerga digitalaren etorkizuna eztabaidatu du. Andreas Schwab europarlamentariak (PPE, DE) eta Martin Hlaváček europarlamentariak (Renew, CZ) egindako txostenean, Ekonomia eta Moneta Gaietarako Batzordeko berriemaileek eta Aurrekontu Batzordeko kideek eskatu zuten emaitza justuagoa eta baliabide propio berri bat sortzea eskatu zuten. 'NextGenerationEU eta berreskurapen eta erresilientzia funtsa (RRF) finantzatzeko.\nEuroparlamentariek nahiago lukete ELGAko Esparru Inklusiboaren (IF) bidez negoziatutako nazioarteko akordioa izatea, baina atzerapen ugari eman ondoren, europarlamentariek diote udan Europako konponbidea prestatu behar dela IFren prozesua konpondu ez bada ere.\nPaolo Gentiloni Ekonomia komisarioak bat egin du europarlamentariekin eta esan du AEBetako administrazioak dinamika berri bat eskaini duela galdera hori konpontzeko, hala ere, EBk uda aldera aurkeztuko du ELGAren prozesuarekin bateragarria izango den eta EBren errespetua izango duen proposamena. nazioarteko beste konpromiso batzuk, Munduko Merkataritza Erakundearen menpekoak barne.\nGentiloni-k esan zuen bi zutabeak - bata irabazien araberako zergen banaketan oinarrituta eta bestea sozietateen gaineko zerga gutxieneko mailaren beharrean - ez direla bereiz tratatu behar eta pakete gisa adostu beharko lirateke.\nEurodiputatuak eta komisarioa jabetu ziren gobernu buruek agindutako "baliabide propio" berria sortzeko beharraz eta EBko COVID-ek jasandako ekonomia berreskuratzen laguntzeko sortutako zorra itzuli behar zuten. Baliabide berria martxan jartzeko epea 2023. urtea hasten da.\nGai erlazionatuak:CCCTBCCTBzerga korporatiboaezaugarri\nEurodiputatuek "presentzia digitala" hartzen duen #EUCorporateTaxPlan berria onartu dute\nS&D taldea: '#PANA batzordeak iraganeko zerga praktiken inguruko dokumentuetarako sarbide osoa izan behar du'\nEuropako Batzordeak #CorporateTax erreforma proposatzen


EMAKUMEOK BADITUGU KEXATZEKO HAMAIKA ARRAZOI | SANTURTZIKO BERDINGUNEA\nEMAKUMEOK BADITUGU KEXATZEKO HAMAIKA ARRAZOI\n26th May 2016 Admin\tUtzi iruzkin bat\nGaur, Ezkerraldeko eta Meatzaldeko hainbat emakume taldek “EMAKUMEOK BADITUGU ARRAZOI OSASUNTSUAK KEXATZEKO” kanpaina aurkeztu dugu, Emakumeon osasunaren nazioarteko eguna dela medio, maiatzaren 28a.\nEmakumeon kontzientzia handitu egin da prebentzioaren garrantzian, antisorgailuen erabileran, minbizi ginegologikoarekiko kezkan eta abarretan. Aldizkako berrikusketen inguruko Nazioarteko erakundeen eta adituen gomendioek osasun zerbitzu publikoan asistentzia eskaera handitzea ekarri dute. Hala ere, Osakidetzak ez dio eskari horri erantzun ez giza-errekurtsoen ez eta errekurtso materialen aldetik ere.\nOsakidetzako arduradunen arabera “bular-minbizien %80a era egokian ebazten da hasierako estadioetan antzematen bada”. Lepo-minbiziaren kasuan, “sintomarik gabe garatzen den tumorea da eta horregatik orokorrean egoera aurreratuetan antzematen da. Hori dela eta minbizi hau tratatzea zaila da eta jasaten duenaren bizi-itxaropena txikiagotzen du”. Horrez gain “minbizi mota hauek garaiz aurkitzea gaixotasuna sendatzeko modu bakarra” dela aitortzen dute.\nosakidetzan ez dago aldizkako berrikusketa ginekologikorik sintomarik gabeko pazienteentzat. Erabaki honek emakumeon osasunarekiko kezka larri eta sakona sorrarazten digu, murrizketa sozialak gero eta bortitzagoak diren honetan, osasun arloan batez ere. E.A.E.-n osasun gastu publikoa B.P.G-aren %5.4a da, Europakoa baino askoz ere baxuagoa, baita Espainiako gastua baino baxuagoa ere, B.P.G.-ko %6.4a dena, Osasun Zerbitzu sozialak eta berdintasunaren Ministerioaren datuen arabera.\nBerrikusketak kentzea ezinegona sortzen du emakumeongan. Utero lepoko minbiziaren prebentziorako berrikusketak adin emankorraren hasieratik aurrera egitea eta utero eta mama minbiziarentzako berrikusketak 40 urtetik aurrera egitea aldarrikatzen dugu. Osasungintza publikoan PREBENTZIOA bermatzeko beharra dagoela ikusten dugu; bai gaixotasunak saihesteko, bai eta gaixotasun hauek ahalik eta lasterren antzemateko eta tratatzeko ere. Izan ere, egungo sistemak gaixotasuna garatuta dagoenean ekiten dio tratamenduari, errekurtso gehiago erabiliz. Aldarrikatzen dugun sistema prebentibo honek, Osakidetzako profesionalei bideratutako formazio feministarekin batera, izaera intimo-sexuleko galderen normalizazioa ahalbidetuko luke, umiliatu edota lotsatuak sentiarazteko beharrik gabe. Zentzu honetan, ezagutzari ekarria egingo lioke, bai eta gure gorputzen inguruko informazio gehiago izateari, osasuntsu nahi eta behar ditugun gorputzak. Emakumeok pairatzen dugun estigma sexualarekin bukatzea ere lagunduko luke. Ez dugu gure gorputzekin inolako negoziorik egin dezaten nahi.\nAniztasun funtzionaldun emakumeok, gaixo asintomatikoak izan hala ez, gure eskubideetan urraketa nabariak pairatzen ditugu, eraikinetan beraietan sartzeko ere arazoak ditugularik, askotan gainontzeko emakumeentzako irisgarriak diren lekuak erabiltzea deuseztatuz. Are, kontsultak ez daude egokituta, esplorazioak egiteko bai altzariei zein ekipamenduari dagokionean.\nEzinbestekoa da osasun arretan, bereziki publikoan, desgaitasun fisiko edota organikodun emakumeon behar espezifikoak kontuan hartu ditzaten, zerbitzua egokitu eta emakume orok aukera berdintasunean erabil dezagun. Izan ere, Desgaitasundun Pertsonen Osasun Arretarako Dekalogoan lehenengo printzipio gisa azaltzen den moduan, “osasuna eta behar bezalako osasun arreta eraginkorra izatea jendarte demokratiko aurreratuen funtsezko elementua da, oinarri ezinbestekoa baita hiritarren gainontzeko eskubide aitortuak garatu daitezen, bizitza sozial betea eta parte-hartzailea lortzeko. Desgaitasuna duten gizon eta emakumeak ez dira pertsona gaixoak, beste guztiak bezala hiritarrak dira eta osasun arloan bai eta osasun arretan, osasun sistemak agertu daitezkeen berezitasun eta espezialitateak kontuan hartu eta erantzun egin behar die.”\nOsakidetzako arduradunek errekurtsoak oso mugatuak direla argudiatzen dute. Hala ere, ez dira hain mugatuak beste gastu ez hain sozialentzako, eta aldiz, badira sexualitate gaietan gure gorputzen gaineko erabakietan, antisortzean eta haurdunaldien borondatezko etetean.\nBerriz ere ahalmen ekonomiko gutxiko emakumeak izango gara kaltetuenak. Osasun publikotik berrikusketak eta tratamenduak kentzean, medikuntza pribatuko kontsultetara jotzen dute hainbat emakumek, ez baitute uko egin nahi beharrezko berrikusketa horiek izateari.\nGuzti honengatik, emakumeok exijitzen dugu:\nAldizkako berrikuste ginekologiko prebentibo eta osoak\nAntisortze eta Haurdunaldiaren Etete Boluntariorako aukera libre eta doakoa.\nAniztasun funtzionala duten emakumeentzako zerbitzu egokituak, irisgarriak eta profesional formatuarekin, behar bezala kalitatezko arreta izan dezaten.\nSexualitatearen inguruan informazio, formazio eta heziketa feminista. (Menopausia, harreman sexo-afektiboak, osasun sexual eta birproduktiboa, etab.)\nUme, nerabe eta emakumeak artatzen dituzten profesionalentzako formazio feminista.\nEmakumeok kalitatezko osasungintza exijitzen dugu emakume OROren eskura egongo dena. Behar guztiei egokitutako osasungintza eta emakume GUZTIONTZAT eskuragarri.\nAurreko sarreraFAMILIA BABESTEKO PROGRAMA, GURASOENGANAKO INDARKERIAN ESPEZIALIZATUAHurrengo sarrera“SANTURTZIKO HIRIA” EMAKUMEZKOEN XV. TENIS TXAPELKETA


Zerk batzen ditu Marshall uharteko biztanleek XIX. mendean zuhaitz-abar, maskor eta koralez egindako nabigazio mapak, Berpizkunde garaian zabaldu zen Utopia uhartearen irudikapena edota Mercatorek egindakoaren ondotik mundu guztira zabaldu diren munduaren proiekzioak? Guztiak dira mapak, espazioaren irudikapenak, euskarri eta material oso desberdinez egindakoak badira ere. Batzuk bide eta norabideak adierazten dituzte, beste zenbaitzuk aldiz inongo erresumetako ustezko geografia islatzen dute iruditan, beste batzuk errealitate eta erronka geopolitikoen berri ematen dute. Guztiek baina, uzten dute agerian munduan zehar toki eta garai desberdinetan jendakien espazioa irudikatzeko beharra, bai eta honi lotu izan zaizkion eginbide eta bestelako funtzioak.\nAntzinatetik mapagintzak mendebaldeko gizarteetan berebiziko garrantzia izan du. Lehenik eta behin ingurune fisikoa ezagutarazi, toki batetik bestera joateko bide eta oztopoez jabetu eta ahalegin horretan ez galtzeko tresna gisa irudikatu izan ditugu mapak. Historiari erreparatuz gero, leku nabarmena izan dute antzinatetik hasi eta, mendebaldeko gizarteei dagokienez Berpizkunde garaitik aitzina eremu berrien aurkikuntzarekin lotura estua baitute, munduaren ikuspegi berriaren adierazle gisa. Gerora, eta gaurdaino arte, esplorazio bidaien ondorengo izan diren kolonizazio jarduerek nabarmen uzten dute ere maparen garrantzia. Botere tresna izan da mendeetan, gerra eta konkistarako bideak aldez aurretik marrazten zituen dokumentua. Horrez gain, erabaki diplomatiko garrantzitsuak hartzeko erabilitako tresna, erresuma, estatu eta inperioen botere eremua idatziz finkatzeko erabili izan diren zirriborro eta azken emaitzak finkatzeko tresnak. Menderakuntza erabat burutu gabe denean ere, hainbat lurralderen gaineko sasi-menderakuntza aldarrikatzeko erabilitakoak, edota aldiz menderakuntza bera ere salatzeko aldarrikapen sinbolo bilakatu direnak.\nGeografiaren garapena dela eta diskurtso zientifikoaren itzalean mapari nolazpaiteko dimentsio objektiboa aitortu izan zaio duela gutxi arte. Mapak bestelako datuak ere gordetzen ditu bere baitan, besteak beste mundu azaleraren zatiketa politiko eta administratiboaren berri ematen baitu beste ezerk baino nabarmenago. Hasieratik mundu azalaren irudikapen objektibotzat jo izan baitira geografia fisikoaren mila atal eta xehetasunen berri eman eta errealitate geopolitikoa deritzona paper gainean islatu duten mapak Hau alta, ez da beti konplitzen den aldaera. Adibideak milaka dira maparen irudikapena eta errealitate geopolitikoaren arteko tartea agerian uzten dutenak. Honen adibide zenbait aipatzearren, historian guretik hurbil izanagatik, Bidasoan XVI. mendean sinatu zen Pirinioetako Bakea deitutako tratatuak erabilitako mapak kasu: Katalunia aldeko Cerdanya bailara bitan banatzerakoan, muga naturalen irizpideari jarraiki, Pirinio mendi lerroaren ustezko jarraipena irudikatu zuten bailaren erdi-erdian, ordokiaren erdian menditzar lerroa emanez. Denboran hurbilagokoak ere baditugu, noski, Falklands edo Malvina uharteen auzia dela eta Hego Ameriketako hainbat mapek Argentinari atxikitzen dizkiote. Pakistan eta Indiak gutiziatzen duten Kachemira lurraldea bi estatuek mapetan bere egiten dute. Adibideak nonahi aurki ditzakegu.\nBestelako eginkizunetarako erabili izan ohi dira mapak ere. Besteak beste politikagintza eta identitate nazionalen irudikapen eta estereotipoen zabalkunderako. Bestelako mapekin alderatuz gero, itxura xelebrea hartzen diegu horrelako mapei: komiki edo karikaturarekin gehiago lotzen ditugu mapa berarekin baino. Orain artean arreta gutxi eskaini zaien irudikapenak ditugu. Iraganean baina XIX. mendean bereziki sona handia hartu zutenak eta Europan barna mapa serio-komiko izenaz ezagutzen direnak. Bertan estatuak pertsonai itxuraz irudikatzen dira, bata bestearekiko interesa, harremana eta lotura agerian utziz. Honela, garaiaren arabera itxura desberdinez ageri zaizkigu Europako estatuak, batzuetan lagun, bestetan etsai, argal-argal edota potolo, emakume edo gizonezkoen irudia egoeraren arabera hartuaz, agure moduan edota aldiz jaio berriaren tankeran, Balkanetako herrien kasuan bezalatsu. Gizaki itxurako estatuez gain badira ere abere itxura hartzen dutenak, Errusiako hartza edota Eskandinaviar estatuak doberman txakur beldurgarri moduan irudikatzen dituztenak. Komikigintzak garatzen duen narratiba-irudikatuaren bidez estatuen arteko botere harremanak, asmo eta gutiziak, elkartasun eta etsai egoerak ederki asko islatzen dira.Umorez zipriztindutako mapa hauek ez dira ordea itxuraz ematen duten bezain inozenteak. Garaiko egoera geopolitikoaren berri ematen dute. Gehientsuenetan mapagilearen jatorriaren araberako errepresentazioa mamitzen dute; hau da, estatu jakin baten interesen araberako irudikapenak dira karikatura moduan ikusten ditugunak.\nMapagintza berezi honen oinarrian dagoen printzipioa, lur azala eta irudiak lotzea alegia, ez da ordea berria. Erdia Aroan arrunt zabaldua zegoen Europa emakume itxuran irudikatzen zuen mapa antropoformea. Antzeko mapak ere badira Asiaren kasuan, idi edo pegaso itxuran irudikatu izan baitira. Ezin ahantzi espazioa eta bizidunen irudikapena uztartzen dituzten errepresentazioak antzinatetik datozkigula, Zodiakoaren konstelazioen irudikapenak erakusten duten moduan. XVII. mendean, eta bereziki XVIII.ean joera hau biziki errotu zen Ingalaterran, karikaturagile ospetsuenen eskutik, bertan ilustrazio mota honek sona handia izan baitu betidanik, kritika politiko eta sozial garratza hedatuz. Garai honetako adibiderik ezagunena ezbairik gabe James Gillray karikaturagilearen lana dugu. Mapa serio-komikoen hasiera garaiak ziren haiek. Geroztik XIX. mendean zabalkunde nabarmena ezagutu zuten Europan barrena. Zenbaitzuk hamar edizio baino gehiago izan zuten. Egun, euren funtzio politiko nagusia anekdota soilera mugatu dela badirudi ere –hain zuzen ere azken hamarkadetan ilustrazio "kurioso" gisa erabili izan dira mapa hauek- garaian propaganda funtzioak bete ohi zituzten.\nAlde horretatik, lotura handia dute komikigintza eta karikaturak historian zehar bete duen lanarekin. Egun, aipatu gisako mapak urritu bazaizkigu ere, funtzio hau betetzen duten bestelako bideak nagusitu baitira, eguneroko bizitzan mapa inoiz baino gehiago dago presente. Ikusi-entzutekoen garaian bete betean gauden honetan, mapa ongi zehaztutako ikuskera zehatz baten adierazle dugu. Honen adibide ditugu mapak aitzaki harturik azken garaietan gertutik ezagutu ditugun gorabehera eta ika-mikak. Mapa ez baita inoiz irudikapen mezurik gabea. Esanahiz beteriko irudikapena da, erreakzio kontrajarriak pizteko gai dena. Nazio identitateen aldarrikapenekin estuki lotutakoa dugu, bandera edota himno nazionalekin gertatu ohi den moduan, oraindaino halakorik gutxitan aitortu bazaio ere. Pentsa dezagun bestela Euskal Herriko mapaz azken mendean egin den erabilera politikoa.\nMapak irudikapen bisualak dira lehenik. Boterearekin lotutako irudikapenak, hasieran aipatu moduan. Mapak lurralde jakin baten eremua irudi finko eta aldagaitz moduan finkatu ohi du. Horra hor honen adibide 2. Mundu Gerraren amaieran Europako mapa etorkizunera begira erabat finkatua zegoenaren uste zabaldua, gerra ondorengo akordioen ondorio nagusienetako bat muga politikoen egonkortasuna izan baitzen. Europako Batasunaren kasuan aldiz, zaila da beronen mapa begi-bistan berehalakoan irudikatzea, hutsunez eta ñabarduraz josia baitago orain artean kolore desberdineko piezez osatutako puzzle moduan ikustera ohituta gauden Europa. Aurrera begira baina egunerokoan sartuko zaigu Europar Batasunaren eremua, euro txanponei erreparatu besterik ez dago maparen bisualizazioa bat-batean begi-bistan izateko. Egunerokoaren txikikeriek laguntzen baitiote irudikapen mental moduan gizarte mailan txertatu eta finkatzeari, XIX. mendean aipatu mapa karikaturen moduan, edota eskola sistema finkatzean geografiaren irakaskintzak egin zuen bezalaxe. Mapa ez dugu horretan asmakizun berria.\nAitzpea LEIZAOLA, 2000-01 Basque Visiting Fellow Oxfordeko Unibertsitatean. EHUko Antropologia irakaslea


Kromosomaren X askatzen - Zientzia Kaiera\nArratoi eme baten erretina. Ha Wu eta Jeremy Nathans (cell press)\nBiologia ikasketarik egin ez baduzu ere, gogoan izango duzu X kromosoma honek enbrioiaren sexuarekin zuen harremana: zigotoaren 23. parean gurasoen X kromosoma bana adierazten bada, enbrioia eme bilakatuko da (XX). X eta Y adierazten badira, ar bat izango dugu. Hemen emeen X kromosamari erreparatuko diogu, oraindik ere hainbat kontu baitaude isil gordean. Gorputzaren zelula guztietan, emeek beren X kromosometako bat adierazten dute, eta “itzali” egiten dute bestea, zergatik ez dakigula. Aukera honek milioika zelulari eragiten dio eta zelula bakoitzean, 1000 gene baino gehiago “itzaltzen” dira.\nAzken hamarkadetan zehar, zientzialariak saiatu dira X kromosomen pareek zein adierazpen eredu duten finkatzen. Alegia, jakin nahi izan dute non eta zergatik “pizten” diren aitaren geneak, eta non pizten diren amaren geneak. Jeremy Nathansen ikerketa-taldeak teknika bat garatu du: arratoi transgenikoetan proteina fluoreszenteak txertatzen dituzte, eta horrela, errazago ikusten dute zein X kromosoma desaktibatu den zelula bakoitzean. Emaitzak duela hainbat egun argitaratu dira Neuron aldizkarian. Eredu anitz ikus daitezke bertan azaltzen den kolore-mapan.\nEzkerretik eskuinera, X kromosomaren adierazpen eredua arratoi eme baten burmuinean. Hao Wu eta Jeremy Nathans (Cell press).\nHasierako irudian dagoen eredua, teknika horrek eskainzten dituenetako bat baizik ez da, amaren begi bat eta aitaren begi bat azaltzen delarik. Zenbait kasutan, organo bat gurasoetako baten X kromosomaren adierazpena da bete-betean. Beste batzuetan, amaren X kromosoma ezkerraldeari dagokio eta aitaren X kromosoma eskuinaldeari. Eta gorputz alde batzuetan, txandaka adierazten dira bi kromosomak, goitik behera edo erloju baten orratzen mugimenduaren antzera.\nNathansentzat eta beren lankideentzat, bereziki interesgarria da X kromosoma hauen adierazpenak gaixotasun batzuen garapenean eraginik ote duen jakitea. Alde batetik, burmuinari erreparatuta, Nathansek uste du gene hauen adierazpenen anizkoiztasuna bereziki onuragarria izan daitekeela neuronentzat. Hala balitz, emakumeek abantaila aterako lukete horretatik burmuinaren informazio prozesuetan. Carl Zimmerrek The York Times egunkarian laburbuldu du kontua eta esan du X kromosoma gehigarri bat izatea ona izan daitekeela. Izan ere, gizonek X kromosoma aukera bakarra dute, X kromosoma akastuna denean ere. Horregatik dugu gizonok kromosoma honekin zerikusia duten gaixotasunak hartzeko joera: horra hor hemofilia edo daltonismoa.\nBaina bi X kromosoma izateak badu alderdi ilun bat: arratoi emeek minbizia garatzeko joera handiagoa dute, arrazoi berberagatik. Izan ere, susmoa dute abian jartzen denean bigarren X kromosomak erraztu lezakeela zelula kontrolik gabe haztea. Hau oso garrantzitsua da zelula amei begira, zeren eta zientzialariek eragozpen berberak aurkitzen baitituzte tumoreetan eta geneen adierazpideetan. Oraindik ere luze joko du X kromosomen misterioa argitzeak, baina Nathansen mapa aurrerapauso izugarria izan da ziur aski.\nErreferentziak: Cellular Resolution Maps of X Chromosome Inactivation: Implications for Neural Development, Function, and Disease(Neuron) | Seeing X Chromosomes in a New Light (The New York Times).\nArgitalpen-data: 2014/01/30 · Atala: Dibulgazioa, Mugaldea


Alokairurako laguntzak hobetzea proposatuko du EH Bilduk plenoan | El Diario Vasco\nZumaiaAlokairurako laguntzak hobetzea proposatuko du EH Bilduk plenoan\nGehienezko alokairuaren muga 600 eurotik 700era igotzea proposatuko du\nDV ZUMAIA. Sábado, 22 septiembre 2018, 01:14\nIraileko plenora alokairurako laguntzak hobetzeko proposamena eramango du EH Bilduk. «Izan ere, aurtengo esperientziak erakutsi du laguntzak eskuratu ahal izateko jartzen diren baldintzak ez direla Zumaiako errealitatera egokitzen, eta ondorioz, zumaiar asko gelditu direla laguntza horietatik kanpo», jakinarazi dute EH Bildutik. Laguntzak eskuratzeko gehienezko alokairuaren muga 600 eurotik 700era igotzea proposatuko du, «zoritxarrez Zumaiako errealitateak erakutsi baitu muga hori ez zela erreala». Proposamenaren helburua laguntza horiek zumaiar gehiagorengana iristea da beraz, eta horretarako gehienezko alokairuaren prezioaren muga (orain arte 600 eurotan zegoen) 700 eurotara igotzea proposatzen du. «Izan ere, errealitatea da Zumaian azken urteotan asko igo dela alokairuaren prezioa, eta gaur egun oso zaila dela 600 eurotan alokatzeko etxea lortzea. Duela egun batzuk kaleratu zen Gipuzkoako batez besteko alokairuaren prezioa, eta datu horrek ere erakusten du 600 eurotako muga ez dela gaur egungo errealitatera egokitzen, are gutxiago Zumaia kostaldeko herria izanda», azaldu dute.\nHorrez gain, laguntzak eskuratu ahal izateko Zumaian gutxienez bi urtez erroldatuta egotea nahikoa dela uste du Zumaiako EH Bilduk; orain arte muga hori 10 urtekoa zen. Bestalde, eta Udal Gobernuak Sukiarekin Torreagarako sinatu nahi duen akordioarekin lotuta, EH Bilduk azpimarratu nahi du «EAJ legeak ezartzen duen gutxieneko babes ofizialeko etxebizitzen kopuruarekin konformatu dela». Legeak %20a ezartzen du minimo gisa, eta hori da Torreagarako proposatzen duten kopurua: 250 etxetik 50. «Guk uste dugu posible zela babes ofizialeko etxebizitza gehiago lortzea, eta orduan, EAJk zergatik onartu du minimoa?», galdetzen dute EH Bildutik.\n«Hala ere, herritarrei jakinarazi nahi diegu EH Bilduk ez duela Torreagako prozesua oztopatuko; hau da, akordioa sinatuko balitz eta etorkizunean Udal Gobernura iritsiko bagina, balizko akordio hori ez litzateke arriskuan egongo», gaineratu dute.\nLa compra de la antigua estación del Urola, más cerca Reuniones abiertas para recoger propuesta para la Casa de la Mujer


Hegaldiak, noiz arte gora? | Iritzia | Berria\nHegaldiak, noiz arte gora?\nEuskal Herriko bost aireportuetako bidaiari kopuruak ezagutu berri ditugu, eta, Miarritzekoan izan ezik, azpimarragarria da beste lauretan egon den igoera handia. Miarritzekoan ere, oso bestelakoak izango ziratekeen kopuruak otsailean pistan egin beharreko lanengatik itxi ez balute.\nKlima larrialdiaren eztabaida puri-purian dagoen honetan etorri dira gure aireportuetako bidaiari kopuru arrakastatsu horiek. Ez dira ondo ezkontzen, halere, klima larrialdia eragiten duten agenteen zerrendan hegazkinek hartzen duten postuarekin.\nBi kontzeptu horiek bateraezinak izan litezkeen ustearekin, hasi dira lehen mugimenduak, oso hasierako fasean oraindik, hegazkinen erabilera turistikoa murriztea proposatzen dutenak. Justu, eta horregatik hain zuzen, hegazkinen erabilera goi mailako klase sozialen ezaugarria izateari utzi eta gure gizartearen zati handi baten praktika arrunta izatera pasatu den honetan. Urteetan ezin hegazkina hartu, eta hartzeko aukera ekonomikoki erraztu zaienean, kutsatzailea da.\nUztailean 25ean —230.000 hegaldirekin egun bakar batean— hautsi egin zen egun bateko mundu marka; nahiz oraindik munduko biztanleen erdiak urrun egon hegazkinak hartzeko aukera ematen duen ekonomiatik. Eztabaida interesgarria zabaldu da, hurrengo urteotan argia eman beharko duena.


Eneiru garaile Egunean Behin jokoko Baleikeren taldean - Zumaia - Baleike.eus\nEneiru garaile Egunean Behin jokoko Baleikeren taldean\nBaleike 2020-03-09 13:28\nEneiru erabiltzaileak bildu du puntu gehien. Maiaur Izozkiak establezimenduak emandako gosari ederra eskuratuko du.\nMartxoaren 2tik 8erako astean Eneiru erabiltzailea izan da Egunean Behin jokoko Baleikeren taldean garaile. Hain zuzen ere, 527,28 puntu eskuratu ditu. Honenbestez, Harraldek eskuratu du astero Maiaur Izozkiak establezimenduak irabazlearentzat eskainitako gosari ederra (horretarako, bidali posta eletronikoko mezu bat aldizkaria@baleike.eus helbidera izen-abizenekin eta telefono zenbakiarekin).\nHemendik aurrera, denboraldi bakoitzeko jokalari onenak ere eskuratuko du saria. Zortzi asteko denboraldi labur honetan puntuazio altuena lortzen duenak Bai Bidea jatetxeak emandako bi lagunentzako otordua izango du opari. Zortzi astean denboraldiko sailkapena antolatzeko printzipio sinple bat aplikatu dugu: 8 astetik, 4 aste onenak zenbatuko zaizkio parte hartzaile bakoitzari.\nEgunak joan eta egunak etorri, gero eta erabiltzaile gehiago ditu Codesyntaxek garatutako Egunean Behin jokoak. Izenak dioen bezala, egunean behin partida bat jokatzeko aukera dute parte hartzaileek, eta euskaraz 10 galdera erantzun behar izaten dituzte horretarako. Zenbat eta gehiago asmatu, zenbat eta azkarrago asmatu, hobeto! Egunean Behin aplikazioa Google Play edo App Store plataformetatik deskargatu ondoren, 2B224C kodea erabili BALEIKE - Egunean Behin taldera batzeko.


Sopelako Udala - HASIERA\nSopela. Bizkaia. 2021ekoapirilaren17a\nAlkatetza dekretua ikusirik\nUdalak Akilino Arriolaren semipeatonalizazioari et...\nUdalak Kukullu kalean aparkatzeko seinaleak betetz...\nSopelako Udaltzaingoak 27 salaketa jarri ditu ast...\nPublikatuta 2021eko apirileko Sopela Gurea\nInformazio Puntuko Aste Santuko ordutegia\nLudoteka eta Gaztelekua: 2021eko apirileko program...\nHerritarrentzako doako Aholkularitza Energetikoare...\nMartxan Aste Santuko udalekuak\nAste Santuan, egitarau berezia Sopelako Ludotekan\nZu hemen zaude: Hasiera HASIERA\n2021eko apirilaren 07a\nUdalak Akilino Arriolaren semipeatonalizazioari eta Jauregizar Plazaren birgaitzeari buruzko partaidetza prozesua abiarazi du herritarren iritziak jasotzeko\n2021eko apirilaren 06a\nUdalak Kukullu kalean aparkatzeko seinaleak betetzeko deia egin du\n2021eko martxoaren 29a\nSopelako Udaltzaingoak 27 salaketa jarri ditu asteburu honetan Covid-19 arauak ez betetzeagatik\n1 of 3 Prev Next\n2021eko martxoaren 26a\n2021eko martxoaren 25a\n2021eko martxoaren 24a\nLudoteka eta Gaztelekua: 2021eko apirileko programazioa\n2021eko martxoaren 22a\nHerritarrentzako doako Aholkularitza Energetikoaren zerbitzua apirilean zehar\n2021eko martxoaren 17a\n2021eko martxoaren 16a\nSopelak Urkoko autokarabanentzako aparkalekua irekiko du Aste Santuan\n2021eko martxoaren 15a\nMartxan da “Made in Sopela” web gune berria\nAmaitu dira 10.000 metro karratuko baso-partzela bat egokitzeko lanak\n2021eko martxoaren 10a\nIrekita Merkataritzaren ekipamendu pertsonaleko azpisektoreari sostengua emateko laguntzetan izena emateko epea\n2021eko martxoaren 09a\nSopelbus zerbitzua nobedadeekin hasi da gaur\nSopelak hondakin organikoen gaikako bilketa eta birziklapena areagotzeko kanpaina abiarazi du\nErdigune eta Jauregizar Plaza\nSopela. Zure Helmuga\nSopela Uribe eskualdeko udalerria da eta 840 hektareako azalera du.\nIparraldeko muga Bizkaiko Golkoak markatzen dio eta, ondorioz, Sopelak labar eta hondartza ikusgarriak ditu, eta turismo gune ezin hobea da surf zaleentzat eta eskalada edo parapentea bezalako kirolak atsegin dituztenentzat.\n2018eko azaroaren 21a.\nBilera Olentzero eta Mari Domingiren harrera\nAzaroaren 26an Olentzero eta Mari Domingiren harrera antolatzeko batzordearen lehen bilera egingo da, 18:00etan, Kurtzio kultur etxean.\n2017eko abenduaren 05a.\nTrafiko desbideraketak Sopelan bidegorriko lanak direla eta\nAbenduaren 11an hasiko eta urtarrilaren 12ra arte luzatuko diren bidegorriko lanak direla eta, Enrike Urrutikoetxea eta Olabide kaleen arteko bidegurutzean trafiko desbideraketa batzuk izango dira.\nHalaber, abenduaren 11n Olabide kaleko aslfaltoaren konponketa lanei hasiera emango zaie, oinezkoentzako pasabideak ere igoko direlarik. Lan hauen iraupena, 2 aste ingurukoa izango da eta kasu honetan, lan gunea kontuan hartuta, seinale edota semaforo bidezko ordezko pasabideak jarriko dira.\n2017eko ekainaren 14a.\nUrez hornitzeko sarearen konponketa lanak\nNoiz: ekaina, uztaila eta abuztua\nLekua: Akilino Arriola kalea\nEragina trafikoan: Loiola Ander Deuna-Iberre bide-zatia eta Iberre eta Goiene arteko espaloia.\nZergatia: Ur edangarriko hodiaren ubideratzearen aldaketa\nSemaforo bidezko ordezko pasabidea instalatuko da\nSopelako Udalak Akilino Arriola kaleko ur-hornidurako sarearen ordezpen lanak hasi ditu. Lanen iraupena 2 hilabete ingurukoa izango da, hortaz Akilino kaleko trafikoari eragingo die Iberre kaletik Ander Deuna kalerarte semaforoz erregulatuko den bide bakar batekin. Ur edangarriko hodiaren ubideratze osoa aldatzean datza.\nPartaidetza Bidezko Aurrekontua\n2018eko uztailaren 02a\nPARTAIDETZA BIDEZKO AURREKONTUA 150.000 euro herritarren ideia eta proposamenetarako(5etik – uztailaren 19arte). ZUK ERABAKITZEN DUZU Berriro ere, herritarrek udal politiken diseinuan parte hartzeko xedearekin, Sopelako Udalak 2019ko aurrekontuak egiteko prozesu parte hartzaile berri bat abiaraziko du bihar. Berritasun gisa, aurten Udalak guztira 150.000 euro bideratuko ditu, aurreko ekitaldian...\nSopelako Udalak 250.000 euro baino gehiago inbertituko ditu argiteria publikoa berritzeko\n2017eko apirilaren 21a\nEgun dauden 56 aginte-koadrotatik 30 konponduko dira. Hobetze lanek hogeita hamar kaletan kokatutako 1.658 luminariari eragingo die. Berritze honekin, Udalak instalazioen segurtasuna eta kalitatea hobetuko ditu etorkizuneko kalteak murrizteko, bere bizitza erabilgarria optimizatuko du eta mantentzean aurreztuko du. Sopelako Udalak datozen asteetan udalerriko gune desberdinetako argi-puntuak...\nUdalak hondatutako argiteria publikoko sarea konponduko du\n2017eko martxoaren 02a\nArgiteria publikoko hobekuntza lanak udalerri osoan egingo dira eta fase desberdinetan jarriko dira martxan. Zereginok, 500.000 euro inguruko inbertsioa suposatuko dute. Udalaren helburu nagusia bizilagunen seguritatea bermatzea da. Gobernu taldearen kezka handia da oso. Aurretik datorren arazoa da hau, izan ere, 2013an jada, barne txosten batek argiteriaren egoera txarra agerian usten zuen....\nOlabide-Osteiko Bideari Buruzko Prozesu Parte Hartzeilea\nOLABIDE-OSTEIKO BIDEARI BURUZKO PROZESU PARTE HARTZAILEA Sopela Olabideko Industrialdea eta Osteikoko etxebizitzen gunearekin lotuko duen bidearen irekitzea. ZUK ERABAKITZEN DUZU Herritarrak udal politika publikoetan alderdi aktiboa eta protagonista izan behar dira. Horregatik, Sopelako Udalak, herritarrak udalerriaren eraldaketan partaide izateko helburuarekin, hemendik gutxira udalak...\n2017eko martxoaren 02a. Partaidetza Bidezko Aurrekontua\n2016eko abenduaren 02a. Sopelako Udalak laguntza eta inklusio soziolaboralerako plana abiarazi du\n2016eko azaroaren 04a. Sopelako Udalak Urkoko zelai artifiziala berriztatuko du\n2016eko urriaren 24a. Sopelako Udalak herriko parkeei buruzko inkesta bat egin du\n2016eko abuztuaren 31a. Sopelako Udalak 1,5 milioi euro inguru inbertituko ditu uren sarea berritzeko\n2015eko urtarrilaren 29a. Sopelako Langabetuen Asanbladak kudeatuko du udal kiroldegiko sarreran sortuko den taberna berria\nBerri gehiago: PROYECTOS EN MARCHA / ETENGABEKO PROIEKTUAK